Эксперт: «Одамларнинг оммавий VPN ишлатиши – давлатга зиён» - Terabayt.Uz\nЎзбекистонда ижтимоий тармоқлар яна блокланиши ортидан VPN'дан фойдаланувчилар кўпая бошлади. Ахборот хавфсизлиги бўйича мутахассис Анвар Нарзуллаевга кўра, давлат VPN туфайли юзага келадиган хавфларни ҳисобга олиши керак, деб ёзмоқда Kun.uz нашри.\nЎзбекистон расмийлари йирик интернет компаниялардан Ўзбекистон фуқароларининг шахсига оид маълумотларни мамлакат ҳудудига олиб келишни талаб қилмоқда. Бу талабни бажармагани важи билан, 2 июлдан бошлаб Twitter, TikTok, Skype ва Вконтакте тармоқлари фаолияти чеклаб қўйилди.\nНатижада ўзбекистонлик фойдаланувчиларнинг ушбу муаммоларни четлаб ўтиш мақсадида ижтимоий тармоқлардан турли VPN иловалар орқали фойдаланиш ҳолатлари кўпаймоқда.\nЎзбекистонда энг кўп юклаб олинаётган Android-иловалар орасида юқори тўрт ўринни VPN-иловалар эгаллаган.\nЎҚИНГ: Google «бепул» VPN сервисини ишга туширяпти\nKun.uz билан суҳбатлашган Universiti Sains Islam Malaysia олийгоҳининг Ахборот хавфсизлиги кафедраси етакчи мутахассиси, фан доктори Анвар Нарзуллаев VPN'дан фойдаланиш давлат ва фуқаролар учун зарарлари ҳақида тўхталиб ўтган эди.\n«VPN серверларни ишлатишнинг катта хавфи – шахсий маълумотлар эмас, балки тақиқланган веб-сайтларга кириши осон бўлиб қолади.\nАслида интернетда давлат ростан ҳам блоклаши керак бўлган нарсалар бор. Масалан, порнографик, террористик маълумотлар ва қора бозор кабилар. Одамлар VPN'дан фойдаланишни бошлагандан кейин буларнинг ҳаммаси очилиб кетади. Давлат мана шу тарафдан келадиган хавфни ҳисобга олиши керак.\nVPN ишлатиш давлатнинг зиёнига ишлайди. Қолаверса, VPN ишлатгандан кейин сизнинг алоқангиз шифрланган бўлади, сиз қайси сайтга киряпсиз, умуман билиб бўлмайди, натижада давлат буни назорат қила олмай қолади.\nИккинчидан, бизда кўпинча бепул VPN сервердан фойдаланишади. Билиб олиш керакки, интернетда бепул хизмат таклиф қилиняптими, демак сиз маҳсулот бўлиб хизмат қиляпсиз. Сизнинг маълумотларингиздан исталган йўлда фойдаланиши, ҳатто, сизнинг ўзингизга «шантаж» қилиши ҳам мумкин», – дейди мутахассис.\nЎҚИНГ: ЭҲТИЁТ БЎЛИНГ: бепул VPN’ларнинг ярмидан кўпи хавфли эканлиги аниқланди!\n#VPN #ахборот хавфсизлиги #иловалар #интернет хавфсизлиги #кибер хавфсизлик #махфийлик #Ўзбекистон #хавфсизлик #онлайн хавфсизлик


"Автолар нархи Россиядаги нархлар билан бир хил бўлади" - BBC News O'zbek\nФото муаллифлик ҳуқуқи carzone.uz\nЎзбекистондаги автомобиль ишқибозлари GM-Uzbekistan ишлаб чиқариш корхонаси раҳбари сўзларини хуш қаршиламоқдалар.\nБу Ўзбекистонда сотиладиган автоуловлар нархларининг Россия бозоридаги нархларга тенглаштирилиши ҳақидаги янгиликдир.\n'Матиз' ёки 'Каптива' учун қўлга китоб оласизми?\nGM Uzbekistan: Янги нархлар "шапка"си биланми, "шапка"сизми?\nЎзбекистон ва Қозоғистон қўшма автомобиль ишлаб чиқариши мумкин\nЎзбекистонда фаолият юритадиган оммавий ахборот воситалари ходимлари, блогерлар ва ижтимоий тармоқлардаги машҳур гуруҳларнинг раҳбарлари учун GM-Uzbekistan ширкати Аскадаги ишлаб чиқариш заводига сафар ташкил қилган.\nЖурналистлар Асака заводидаги ишлаб чиқариш жараёнини ўз кўзлари билан кўрганлар.\nИшлаб чиқариш корхонаси раҳбари вазифасини бажарувчи Рустам Ражабов завод фаолияти билан таништириб, журналистларни қизиқтирган саволларга жавоб қайтарган.\nХусусан, журналистлар ва блогерлар Ўзбекистонда савдога чиқариладиган автомобиллар нархларининг нега Россиядагидан қимматлиги ҳақида сўраганлар.\n"Бу ҳолат қайта кўриб чиқилади, шунда нархлар Россия бозоридаги нархлар билан деярли бир хил бўлиб қолади. Валюта бозорининг либераллаштирилиши биз учун ҳам манфаатли. Бу орқали ишимиз енгиллашган, турли гап-сўзларнинг олди олинган бўлар эди," дея жаноб Ражабовдан иқтибос келтирган kun.uz веб-сайти.\nБугунги кунда АҚШ долларининг Ўзбекистондаги "қора бозор"да шаклланган баҳоси билан солиштирганда Россияда сотилаётган автомобиль нархи Ўзбекистонда сотувга қўйилган нархидан қарийб икки баравар арзонлигини кузатиш мумкин.\nШу йил май ойи охиридан Ўзбекистон автомобиллари миллий валютада сотилиши эълон қилинди.\nАвтосалонлардаги нархлар "қора бозор"да шаклланган курсга боғланиши кутилмоқда.\nШу кеча-кундузда Тошкентда 1 АҚШ долларини 8400-8440 сўмга сотиб олишмоқда, долларфурушлар 8470 сўмдан сотмоқдалар.\nШунингдек, Асака заводига саёҳат пайти Рустам Ражабов яқин 1-2 йилда "Матиз" русумидаги автомобилни ишлаб чиқаришни тугатиш режалаштирилаётгани ҳақида айтган.\nВидео GM Uzbekistan: Янги нархлар "шапка"си биланми, "шапка"сизми?\nЎзбекистон ва Қозоғистон қўшма автомобил ишлаб чиқариши мумкин


Олтин-валюта захиралари ҳажми ошди - Марказий банк - 10.08.2021, Sputnik Ўзбекистон\nЎтган ой давомида Ўзбекистон олтин-валюта захиралари миқдори 0,3 млн. Троя унцияси миқдорида ошди, пул ҳисобида $1,3 млрд. 10.08.2021, Sputnik Ўзбекистон\nТОШКЕНТ, 10 авг — Sputnik. Йил бошидан буён Ўзбекистон олтин-валюта захиралари миқдори ошиб, биринчи августда уларнинг ҳажми 35,1 млрд. долларни ташкил қилди, деб хабар қилмоқда Ўзбекистон Марказий банки.Ўтган ой давомида Ўзбекистон захираларида олтин миқдори 0,3 млн. Троя унцияси миқдорида ошиб $1,3 млрд.ни ташкил қилди.Эслатиб ўтамиз, ўтган ойдаги кўрсатгичлар бундан бошқача эди. Унда Ўзбекистон олтин-валюта захиралари миқдори 2,2 %га камайиши кузатилган, ҳамда захиралар умумий ҳажми 34,1 млрд. долларни ташкил қилган эди.\n12:05 10.08.2021 (янгиланди: 12:17 10.08.2021)\nЎтган ой давомида Ўзбекистон олтин-валюта захиралари миқдори 0,3 млн. Троя унцияси миқдорида ошди, пул ҳисобида $1,3 млрд.\nТОШКЕНТ, 10 авг — Sputnik. Йил бошидан буён Ўзбекистон олтин-валюта захиралари миқдори ошиб, биринчи августда уларнинг ҳажми 35,1 млрд. долларни ташкил қилди, деб хабар қилмоқда Ўзбекистон Марказий банки.\nХабарда айтилишига кўра, активларнинг аксарияти 61,3 % - бу отин захираларидир. Хорижий валюта миқдори эса умумий ҳисобдан 37,5%ни ташкил қилади. Шунингдек 1% — махсус қарз ҳуқуқлари ташкил қилади.\nЎтган ой давомида Ўзбекистон захираларида олтин миқдори 0,3 млн. Троя унцияси миқдорида ошиб $1,3 млрд.ни ташкил қилди.\nЭслатиб ўтамиз, ўтган ойдаги кўрсатгичлар бундан бошқача эди. Унда Ўзбекистон олтин-валюта захиралари миқдори 2,2 %га камайиши кузатилган, ҳамда захиралар умумий ҳажми 34,1 млрд. долларни ташкил қилган эди.


Ғузор тумани ҳокимига ўринбосар тайинланди - xabar.uz\nҒузор тумани ҳокимига ўринбосар тайинланди\n20.02.2021 11:57 0 1556\nҒузор тумани ҳокимлиги ёшлар сиёсати, ижтимоий ривожлантириш ва маънавий-маърифий ишлар бўйича ўринбосари лавозимига Панжиев Мақсуд Алиқулович тайинланди.\nМ.Панжиев 1981 йилда Касби туманида туғилган. Маълумоти олий – Қарши давлат университети ва Тошкент Ахборот технологиялари университети Қарши филиали магистратурасини тамомлаган.\nМақсуд Панжиев тайинловга қадар Қашқадарё вилояти ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари котибияти бош мутахассиси лавозимида ишлаб келган.\nтайинлов Ғузор тумани


“Локомотив” Дубайда. Бешинчи кун. Олимпиячиларга мухлислик куни - Спорт UZ - Скачать музыку бесплатно новинки музыки 2016-2017\nМиллий чемпионат доирасида бир-бирларига рақиблик қиладиган футболчилар майдон ташқарисида яхши муносабатлар ўрнатишга ҳаракат қилишади. Қолаверса уларни битта жамоа – Ўзбекистон терма жамоаси бир бутун қилиб бирлаштиради. Дубайдаги бешинчи тонг Ўзбекистон олимпия терма жамоасининг Жанубий Кореяга қарши ўйин тафсилотларини муҳокама қилиш билан бошланди. Машғулот пайтида йигитлар мураббий кўрсатмалари билан овора бўлсалар, қолган пайтларда ўйин муҳокамаси биринчи планга чиқиб қолганди. Январнинг 13-санаси Дубайда бироз салқин келди. Тонг ва кунботарда ҳаво ҳарорати одатдагидан пастроқ эди. Бу ҳолат машғулот жараёнларига ўзининг ижобий таъсирини ўтказганлигини айтишимиз керак. Бу футбол ўйнаш учун идеал ҳаво бўлиб туюлди. Одатдагидан фарқли равишда кечки назарияни бош мураббий эмас, жамоа шифокори Аброр Пирриев ўтказди. Қизиқарли сухбат жараёнида футболдаги жароҳатлар, улардан сақланиш усуллари, жароҳатдан кейинги тикланиш жараёнлари ҳақида сўз борди. Мана шу ерда футболчилар кечки овқатдан сўнг Ўзбекистон олимпия терма жамоаси иштирокидаги ўйинни қаерда томоша қилишни келишиб олишди. Терма жамоа билан бирга бўлиб турган “Локомотив” вакили Икром Алибоев Жанубий Кореяга қарши ўйинда иштмади. Унга балки келгуси ўйинларда имконият тақдим этилар. Табиийки, футболчи 2016 йилги йиғинларда иштирок этмаяпти. У жамоа сафига қайтгунига қадар “Локомотив” икки нафар ярим ҳимоя вакили билан шартнома тузиб улгурганди. Улардан бири грузиялик Кахи Махарадзе. “Жамоа алмаштирганим борасида ҳар ким турлича фикрлар билдиряпти. Кимдир буни оқласа, яна кимдир у ёқдан бу ёққа ўтиб юриш яхши эмаслигини таъкидлаяпти. Лекин биласизми, мен ўзим тўғри деб билган ишни қиламан”, – дейди Махарадзе. – “Локомотив” ярим ҳимоясидаги рақобатнинг кучли экани мени ташвишга солмайди, курашишдан қўрқмайман. Ўз устимда ва машғулотларда бор кучим билан меҳнат қилиш менинг вазифам. Қолганини мураббийлар ҳал қилишади”. Бир жамоадан бошқасига қўшилиш биласизки осон иш эмас. Янги муҳит, янги мураббий, бошқача талаб ва машғулотлар. Бу хусусда Кахи қуйидагича фикр билдирди: “Албатта, мураббийлар бошқа-бошқа бўлганидан кейин машғулотлар ҳам бир-биридан фарқ қилади. Бироқ бу билан қайси биринидир ажратиб кўрсатмоқчи эмасман. Ҳар икки клубда ҳам ишлар яхши йўлга қўйилган. Умид қиламанки, бу йил ҳам яхши натижаларга эришамиз”. Эртага “Локомотив” футболчилари ўйиноли машғулотда иштирок этишади. “Темирйўлчилар”ни 15 январь куни “Ал-Аҳли” кутаётганидан сиз аллақачон хабардорсиз. Категория: Спорт UZ Нашли ошибку?


Илғорлар мукофотланди » Зарафшон Газетаси\nИлғорлар мукофотланди Иқтисодиёт\n31 октябр 2017 14:33\nШу кунларда қалби қайноқ ҳар бир юртдошимиз пахта ҳосилини йиғиштириш ва хирмонга ўз ҳиссасини қўшиш учун отланган. Даланинг ўзида ҳашарчилар учун яратилган шароит ва терилган бир килограмм пахта учун 700 сўмдан ҳақ тўланаётганлиги уларга қўшимча рағбат бағишламоқда.\nДавлатга пахта сотиш шартнома режасини ортиғи билан бажарган муқобил машина трактор парки раисларига вилоятимиздаги пахта тозалаш заводларининг айланма маблағлари ҳисобидан телевизор, фермер хўжалик бошлиқларига 1 миллион сўмдан пул мукофоти ва илғор теримчиларга совғалар улашилмоқда.\nҲозиргача режани бажарган муқобил машина трактор парки раисларига 14 та телевизор, фермерларга 14 миллион сўм пул мукофоти ва илғор теримчиларга 100 дан ортиқ совғалар тарқатилди.\n"Самарқандпахтасаноат ҳудудий филиали"\nжамияти бўлим бошлиғи.\nДорбозлар ҳам далада\nВилоят ва туман ҳокимликлари ташаббуси билан далаларда пахта йиғим-теримида қатнашаётган ҳашарчиларнинг маданий ҳордиқ чиқаришлари учун турли тадбирлар, учрашувлар, концерт дастурлари ташкил этилмоқда.\nКаттақўрғон туманида теримда қатнашаётган Қўшработ тумани фидойи ёшлар отряди аъзолари ҳузурида дорбозлар томошалари намойиш этилди.\nШунингдек, Иштихон тумани фидойи ёшлари отрядига Самарқанд давлат архитектура-қурилиш институти талабалари томонидан "Қувноқлар ва зукколар" дастури, вилоят мусиқали драма театри жамоаси эса машҳур пьесалардан парчалар намойиш этишди.\n– Бундай тадбирлар ҳар бир тумандаги ҳашарчилар учун ўтказиляпти, – дейди Ўзбекистон ёшлар иттифоқи вилоят кенгаши етакчи мутахассиси Элёр Улуғмуродов. – Дам олиш кунлари Пайариқ туманидаги фидойи ёшлар отряди аъзолари даврасида Тошкент давлат иқтисодиёт университети профессорлари Азамат Мухторов, Бекдавлат Алиев, Ўзбекистон ва Тожикистонда хизмат кўрсатган артист Асатулло Атауллаев, қизиқчи Ортиқ Султонов ва вилоят мусиқали драма театри актёри Фазлиддин Болиқуловлар иштирокида маданий дастурлар ўтказилди.\nБундан ташқари, тўртинчи ўн кунлик натижаларига кўра, теримда фаоллик кўрсатган Нарпай тумани фидойи ёшлар отряди аъзоси Акмал Ортиқов, Каттақўрғон туманидан Гулмира Шокирова, Паст Дарғом туманидан Муҳайё Мусаева Ўзбекистон ёшлар иттифоқи марказий кенгаши томонидан тақдим этилган микротўлқинли печга сазовор бўлди. Шунингдек, бошқа илғор теримчиларга ҳам уяли алоқа телефони, радио, дазмол ва бошқа эсдалик совғалари топширилди.\nЎзбекистон ёшлар иттифоқи вилоят\nкенгаши бўлим бошлиғи.\n80 килограмчи теримчилар\nУчинчи теримда бунча пахта териш осон эмас. Аммо Нарпай туманидаги "Худоёр ҳосилот" фермер хўжалиги теримчилари Мафтуна Жабборова, Ҳалима Қувондиқова, Юлдуз Исоқовани ҳақли равишда шундай аташ мумкин.\nАйни кунда уларнинг ҳар бири кунига 75-80 килограмдан пахта териб, фермер хўжалиги хирмонига муносиб ҳисса қўшмоқда. Шу боис хўжалик аъзолари етиштирган 35 гектар майдондаги пахтанинг шартнома режаси 115 фоизга бажарилди. Муҳими, пахтани хўжалик аъзолари териб олишди. Масалан, Ҳалима Қувондиқова айни кунгача 5 тоннадан ошириб пахта терди.\n– Ҳар куни терилган пахта учун ҳақ тўлаб туришгандан кейин кишининг ғайрати келади-да, – дейди Ҳалима опа. – Ишонасизми, биринчи теримда ҳар куни 150-160 килограмгача пахта тердим. Қирқ кунда 2 миллион сўм даромад қилдим.\nОпанинг гапларида заррача муболаға йўқ. Ана шундай ғайрати ва шижоати билан барчага ўрнак бўлгани туман ҳокимлигининг ҳам эътиборидан четда қолмади. Туман ҳокими Б.Жабборов шу пайтгача 2 миллион сўмлик пахта терган Ҳалима опага 2 миллион сўмлик рангли телевизор туҳфа этди.\nТуманда теримчиларни ҳар куни даланинг ўзида нақд пул билан таъминлаш мақсадида пахта етиштирувчи тўртта фермер хўжалигига бир нафардан банк ходими масъул қилиб белгиланган. "Агробанк" ва "Микрокредитбанк"нинг Оқтош филиаллари томонидан 60 та "Дамас"да махсус сайёр касса ташкил этилиб, улар айни кунгача теримчиларга салкам 14 миллиард сўм пул тарқатди.\nТарғибот гуруҳи аъзолари ҳашарчилар ҳузурида\nМавсумий меҳнатга муносиб рағбат\nФидойи ёшлар меҳнати муносиб рағбатлантирилмоқда\nЧеченистон раҳбари – Самарқандда\nКодексга ўзгартиришлар киритилди\nЧегарадан ноқонуний ўтиш жиноий жавобгарликка сабаб бўлди\n"Ҳолва тутар сабр косада"\n19 ноябр 2017 ::


Компьютерни ўрганган хотин-қизлар янги ишли бўлишди. Лойиҳа давом этади (фото)\nКомпьютерни ўрганган хотин-қизлар янги ишли бўлишди....\n29.01.2019 17:44 0 380\nЎтган йилнинг март — июль ойларида Вазирлар Маҳкамаси ҳузуридаги «Оила» маркази ташаббуси билан Тошкент шаҳридаги Инҳа университети ҳамкорлигида пойтахтнинг Мирзо Улуғбек туманида синов тариқасида илк ўқув курслари ўтказилган эди. Натижаси чакки бўлмади: оғир ҳаётий вазиятдаги оилалар аъзолари — бир гуруҳ хотин-қизлар компьютерда ишлашни ўрганиб олиб, ҳатто кўплари ўзларига янги иш топишди.\nИлк ғалабадан руҳланган ҳамкорлар бу йўсиндаги ишларни кенгайтиришмоқда. Масалан, бугун, 29 январь куни Тошкент шаҳридаги Инҳа университети биносида «Оила» илмий-амалий тадқиқот маркази билан ҳамкорликда «Ахборот коммуникация технологиялари орқали мустаҳкам оила сари» ўқув семинари бўлиб ўтди. Эътиборли бир жиҳати шуки, энди Ахборот технологиялари ва коммуникацияларини ривожлантириш вазирлиги ва Тошкент ахборот технологиялари университети ҳам лойиҳа иштирокчиси.\nЛойиҳадан мақсад нима?\nТурли муаммолар қуршовида қолган оилалар вакилларини ўқитиш орқали уларга кўмаклашиш, ўқитгандаям ахборот-коммуникация технологияларидан фойдаланган ҳолда ахборот олишни, иш излашни, пул топишни ўргатишдир. Ёрдамга муҳтожлар учун буям бир далда.\nСеминар очилишида Ўзбекистон Республикаси Вазирлар Маҳкамаси ҳузуридаги «Оила» илмий-амалий тадқиқот маркази директори, Олий Мажлис Сенати аъзоси Дилором Тошмуҳамедова, Ахборот технологиялари ва коммуникацияларини ривожлантириш вазири биринчи ўринбосари Олимжон Умаров, Тошкент шаҳридаги Инҳа университети ректори в.б. Музаффар Жалолов қатнашди.\nТадбирда мазкур лойиҳага тажрибали тренерларни жалб этиш, машғулотлар мавзулари ва дастурларини шакллантириш, методик таъминлаш ҳамда фаолиятни бошлаш юзасидан ўзаро фикр алмашилди.\nТадбир доирасида лойиҳа ўқув курсини тамомлаган хотин-қизларга сертификат ва совғалар топширилди.\nОила маркази ўқув курслари Инҳа университети\nТехнология 16/08, 11:13\nТехнология 15/07, 18:42


Катрина тўфони хотираси "дафн этилди"\n19 октябр 2021, Тошкент вақти: 07:54\nБундан беш йил аввал рўй берган Катрина тўфони 2 мингга яқин киши ҳаётига зомин бўлганди.\nАҚШнинг Ню Орлеан шаҳрига Катрина тўфони ёпирилганига беш йил тўлди. 2005 йилда бу тўфон 1 минг 800 дан ортиқ кишини ҳаётдан олиб кетган, бир миллиондан ортиқ кишини бошпанасиз қолдирган эди.\nБеш йил давомида Катрина тўфони етказган жуда улкан зиён-заҳматдан сўнг бошланган қайта тиклаш ишлари Ню Орлеан шаҳрида ҳануз давом этмоқда.\nҲали тўлиқ тикланмаган шаҳарнинг бугунги қиёфасига боқиб, тўфонда яқинларини қурбон берган нюорлеанликлар 29 август куни яқинларини хотирладилар.\n5 йил муқаддам содир бўлган тўфон оқибатида шаҳарнинг 80 фоиздан ортиқроқ қисми сув остида қолган, биноларнинг 70 фоизига зарар етган эди.\nБу табиий офат оқибатлари ҳали тугаб битмай туриб, кўрфазга Btirish Petroleum ширкатининг денгизга оқиб кетган нефти ҳам катта зиён етказди. Ҳозирда Луизиана штатининг соҳил бўйи ҳудудларида тозалаш ишлари давом этмоқда.\nШу кунларда Ню Орлеанда яшаётган қарийб 350 минг аҳоли Катрина тўфон ёпирилишидан олдин яшаган жами аҳолининг 80 фоизини ташкил қилади.\nТўфонда қурбон бўлган ёхуд офатдан сўнг шаҳарни тарк этган аҳоли ҳисобига бўш қолган уйлар шаҳарнинг барча нуқталарида кўзга ташланади.\n28 август куни хотира маросимини бошлаб берган нюорлеанликлар шаҳар яқинидаги Муқаддас Бернард Пэриш ибодатхонасида Катрина тўфонини дафн этиш мазмунидаги рамзий маросимни ўтказишди.\nЙиғилганлар кулранг тобутга дил изҳорлари ва тилаклар ёзилган қоғозларни ташлаб тўлдирдилар ва сўнгра уни рамзий маънода дафн этдилар.\nШу йўл билан иштирокчилар фалокат оқибатлари, ғам-аламларидан ҳануз қутула олмаётган ҳамшаҳарларига бу азобларнинг охири борлигига умид беришга ҳаракат қилдилар.\n- Ишончим комил, сиз ҳам, мен ҳам кўплаб диний маросимларда иштирок этганмиз. Аммо бундай маросимда менинг илк бор иштирок этишим. Тобут ёпилганидан сўнг йиғилганлар қарсак чалишди. Бунақаси ҳар доим ҳам бўлавермайди ва одатан, тобут ёпилганидан сўнг қарсаклар бўлмас эди. Бу гал қарсак бўлди ва бу қарсак мақсадга мувофиқ эди, - дейди америкалик архиепископ Катрина тўфони беш йиллиги муносабати билан ўтказилган рамзий хотира маросими ҳақида.\nШаҳар яшовчиларидан бири Варрен Минтер бундай дафн маросими шаҳарликларнинг дардига малҳам бўлади, деб ишонади.\n- Бу билан нимадир ортда қолгандай бўлди. Ҳеч қачон Катрина тўфонини дафн этолмаймиз-ку, аммо бу маросимни ҳамиша эсда сақлаб қоламиз. Шу билан кўп даҳшатли хотиралар тупроққа кўмилгандай бўлади. Бу маросимга келганлардан ҳар бирининг ўз аянчли хотираси бор ва айрим хотиралар ҳеч замон тилга олинмайди, - дейди Катрина тўфони жабрдийдаларидан бири орадан 5 йил ўтиб.\nКатрина тўфони АҚШ тарихидаги энг даҳшатли табиий офатлардан биридир ва у мамлакат бюжетига 80 миллиард доллардан ортиқ зарар келтирган.


Тавҳид ақидаси: Тавассул – бандани Аллоҳга восита қилиш\nBy Исмоил Муҳаммад Яъқуб on 10/07/2019 АҚИДА ТАВҲИД АҚИДАСИ\n“Тавассул” бирон нарсага яқинлашиш ва унга йўл қидириш маъносида бўлиб, Аллоҳ таолога тоат-ибодатлар билан ва У зотнинг розилигига эргашиш билан яқинлик ҳосил бўлади. Аллоҳ таоло айтади: «Эй мўминлар, Аллоҳдан қўрқингиз ва Унга яқин бўлиш йўлини излангиз» (Моида, 35).\nБиринчи қисм: Шаръий тавассул.\nУ ўзи бир неча хил бўлади:\nАллоҳ таолога Унинг ўзи буюрганидек, исмлари ва сифатлари билан тавассул қилиш: «Аллоҳнинг гўзал исмлари бордир. Унга ўша исмлари воситасида дуо қилинглар. Унинг исмларида (уларни ноўрин қўллаш билан) ҳақдан оғиб кетадиган кимсаларни тарк этинглар. Улар яқинда қилиб ўтган амалларига яраша жазоланадилар» (Аъроф, 180).\nАллоҳ таолога иймон ва яхши амал билан тавассул қилиш. Аллоҳ таоло мўминларнинг сўзларини келтириб, шундай дейди: «Эй Раббимиз, биз: «Раббингизга иймон келтиринг!» деб иймонга чорлаган жарчи (Муҳаммад саллаллоҳу алайҳи ва саллам нидоларини) эшитдик ва иймон келтирдик. Эй Раббимиз, бизнинг гуноҳларимизни кечир, ёмонликларимизни (номаи аъмолимиздан) ўчир ва бизни яхшилар билан бирга вафот эттир!» (Оли Имрон, 193).\nИмом Бухорий ва Имом Муслим ривоят қилган ҳадиси шарифда уч киши ғорда эканида катта харсангтош ғор оғзини тўсиб қўйгани, шунда улар Аллоҳга солиҳ амаллари билан тавассул қилганларида Аллоҳ уларни ғордан халос қилгани айтилган.\nЮнус алайҳиссалом каби Аллоҳга Унинг тавҳиди билан тавассул қилиш: «У қоронғиликлар ичра: “Сендан ўзга ҳақ илоҳ йўқ, Сен пок Парвардигоримсан. Шубҳасиз, мен ўз жонига зулм қилувчилардан бўлдим”, деб нидо қилди» (Анбиё, 87).\nАйюб алайҳиссалом каби Аллоҳ таолога ўзининг заиф ва муҳтожлигини изҳор қилиш билан тавассул қилиш: «Раббим, менга зиён-заҳмат етди, Сен раҳмлиларнинг раҳмлироғисан, (Ўзинг бу зиён-заҳматни мендан аритгин)”, деб дуо қилди» (Анбиё, 83).\nҲаёт бўлган солиҳ кишиларнинг дуолари билан тавассул қилиш. Саҳобалар қурғоқчилик пайтларида Пайғамбар саллаллоҳу алайҳи ва салламдан Аллоҳ таолодан ёмғир сўраб дуо қилишларини илтимос қилардилар. У зотнинг вафотларидан сўнг амакилари Аббос разияллоҳу анҳудан дуо талаб қилганлар ва у киши дуо қилганлар.\nГуноҳни эътироф этиб, Аллоҳга тавассул қилиш: «(Кейин Аллоҳга илтижо қилиб) деди: «Раббим, мен ўз жонимга жавр қилдим. Ўзинг мени кечиргин» (Қасас, 16).\nЮқорида шаръий тавассулда зикри ўтган турлардан бошқа нарсалар билан тавассул қилиш. Чунончи, дунёдан ўтиб кетган кишилардан дуо ва шафоат сўраб тавассул қилиш, Набий саллаллоҳу алайҳи ва салламнинг жоҳ (ҳаққи-ҳурмат)лари билан тавассул қилиш, махлуқларнинг ўзи ёки уларнинг ҳаққи билан тавассул қилиш каби. Бу ҳақда қуйида батафсил баён қилинади:\nЧунки ўлган одам ҳаётлик пайтида қодир бўлгандек дуо қилишга қодир эмас. Ўликлардан шафоат сўраш мумкин эмас. Умар ибн Хаттоб, Муовия ибн Абу Суфён ва уларнинг ҳузурларида бўлган бошқа саҳобалар ҳам, уларга яхшилик билан эргашган кишилар (тобиинлар) ҳам қурғоқчилик пайтларида Аббос, Язид ибн Асвад каби ҳаёт бўлган кишиларни тавассул қилиб дуо қилардилар. Улар Набий саллаллоҳу алайҳи ва салламнинг қабрлари олдида ҳам, қабрларидан бошқа жойда ҳам у зотни тавассул қилиб, ёмғир сўраб дуо қилмаганлар, балки у зотнинг ўринларига Аббос ва Язид каби кишиларни восита қилганлар. Умар розияллоҳу анҳу дуо қилиб айтардилар: «Эй Парвардигор! Биз Сенга пайғамбаримизни восита қилиб сўрардик, Сен бизга ёмғир ёғдирардинг. Мана энди пайғамбаримизнинг амакиларини восита қилиб сўраймиз, бизларга ёмғир ёғдиргин». Улар шаръий йўсинда Расулуллоҳ саллаллоҳу алайҳи ва саллам билан тавассул қилиш имкони қолмагани учун ҳам шундай қилганлар. Йўқса, агар жоиз бўлса эди, Набий саллаллоҳу алайҳи ва салламнинг қабрларига бориб, у зотни восита қилишга бемалол имконлари бор эди. Бундай қилмаганликлари ўликларни на дуолари билан, на шафоатлари билан восита қилишнинг жоиз эмаслигига далил бўлади. Агар у зоти шарифдан вафотларидан кейин ҳам худди тирикликларида бўлганидек дуо ва шафоат сўраш бир хилда мумкин бўлса эди, у зотни қўйиб бошқаларга асло мурожаат қилмаган бўлардилар.\n2) Набий саллаллоҳу алайҳи ва салламнинг ҳаққи-ҳурматларини ёки бошқа бировнинг ҳаққи-ҳурматини восита қилиш жоиз эмас:\n«Агар Аллоҳдан сўрасангизлар, менинг жоҳим (ҳурматим)ни восита қилиб сўранглар, чунки Аллоҳнинг ҳузурида менинг жоҳим буюкдир» ҳадиси ёлғон ҳадисдир. У мусулмонлар эътиборли санайдиган бирон китобда келмаган, ҳадис илми олимларидан биронтаси зикр қилмаган. Модомики бир ишнинг далили саҳиҳ бўлмас экан, уни қилиш жоиз бўлмайди. Чунки ибодатлар фақат саҳиҳ ва очиқ далиллар билангина собит бўлади.\n Мажмуъул фатово (1/318-319).\nAvvalgi maqolaСавол-жавоблар (06.10.2019)\nKeyingi maqola Қуръони карим тафсири | 30-дарс | Буруж сураси, 11-22 оятлар | Шайх Содиқ Самарқандий


Маҳмуд Аҳмадийнажод Эрон руҳоний раҳбарлари томонидан мамлакат янги президенти сифатида тасдиқланди.\nАҳмадийнажод ўз ҳукумати соф исломий анъаналарга амал қилажагини таъкидлади.\n“Халқ хизматкори сифатида, мамлакат мустақиллиги, миллий манфаатлар ва Ислом маданияти ва қоидаларини ҳимоя қилиш ва сақлашни ўз бурчим деб биламан. Шунингдек, мамлакат ичкариси ва ташқарисида эронликлар ҳуқуқларини ҳимоя қилиш ҳам менинг бурчимдир”.\nКонсерватив қарашлардаги Аҳмадийнажод июн ойида ўтказилган сайловларда ғалаба қозонди. Бугун Теҳронда ўтказилган маросимда мамлакатнинг олий раҳбари Оятуллоҳ Али Ҳаменеи уни президент сифатида тасдиқлади.\nАҳмадийнажод ўз президентлик муддати бошланишидан олдин, энди шанба куни парламент олдида қасамёд келитириши керак.\nАҳмадийнажод шунингдек бутун дунёни ядровий қуроллардан озод этишга чақирди ва жаҳон бўйлаб адолат ўрнатилса келишмовчиликлар бартараф этилажагини таъкидлади.\nАйни кунларда Эрон ядровий масалалар борасида Ғарб мамлакатлари билан қарама-қаршиликни бошдан кечирмоқда. Кеча Европа Иттифоқи Эрон ўз ядровий амалиётларини қайта бошлайдиган бўлса, бу масалани БМТ Хавфсизлик кенгашига оширишдан огоҳлантирди.\nВашингтон Теҳронни яширинча ядровий қурол ишлаб чиқаришга уринганликда айбламоқда, Эрон эса бу айбловларни рад этмоқда.


Меҳнат вазири Корея Республикаси элчиси билан учрашди – Газета.uz\nМеҳнат вазири Корея Республикаси элчиси билан учрашди\nЎзбекистонда ўн минглаб кишиларни иш ўрни билан таъминлаган 400 корейс компанияси фаолият кўрсатмоқда.\n19 май 2016, 15:00 Сиёсат\nЎзбекистон меҳнат вазири Азиз Абдуҳакимов Ўзбекистондаги миссиясини якунлаётган Корея Республикаси элчиси Ли Ук Хён билан учрашув ўтказди. Меҳнат вазирлиги матбуот хизмати хабарига кўра, томонлар аҳоли бандлиги соҳасида икки мамлакат ҳамкорлиги масалаларини муҳокама қилди.\nЎзбекистон ва Корея Республикаси ҳамкорлиги энергетик ресурслар, автомобиль, текстиль, молия, АКТ ва бошқа соҳаларда жадал тараққий этиб бормоқда. Ўзбекистонда 400 корейс компанияси фаолият кўрсатмоқда. Улар ўн минглаб ишчи ўринларини ташкил этиш, илғор бошқарув технологиялари ва ноу-хауларни кенг тарқатиш йўли билан ўзаро манфаатли бизнесни ривожлантирмоқда.\nКасб-ҳунарга ўқитиш марказини ташкил этиш бўйича ҳамкорликдаги лойиҳанинг аҳамияти беқиёс. Ушбу марказларда корейс мутахассислари ўзларининг билим-тажрибалари ва технологияларини Ўзбекистон ёшлари билан бўлишмоқда, дея қайд этди элчи.\nМеҳнат вазири ҳам ўз навбатида айнан Ли Ук Хённинг дипломатик миссияси давомида ўқув марказларини ташкил этиш бўйича лойиҳа «иккинчи нафас»га эга бўлганини таъкидлаб ўтди. Самарқанддаги марказнинг биринчи ғишти қўйилди, Шаҳрисабз, Урганч ва Қўқонда ҳам шу каби марказлар ташкил этиш бўйича режалар тузилди.\nТошкентдаги касбий тайёргарлик марказида шу вақтга қадар 1500 нафардан зиёд киши таълим олди. Марказнинг 95,8% битирувчилари биринчи ойданоқ юқори маош тўланувчи ишларга жойлашди.\nМеҳнат вазирлиги раҳбари бўлғуси элчи ҳам кўзда тутилган режаларни амалга оширишда маҳкама билан ишончли ҳамкорлик олиб боришига умид билдирди.


Ҳаракатлар стратегиясида ОАВнинг ўрни қандай? » Зарафшон Газетаси\n2017-2021 йилларда Ўзбекистонни ривожлантиришнинг бешта устувор йўналиши бўйича Ҳаракатлар стратегиясини амалга ошириш юртимиз учун қандай имкониятларни юзага чиқаради? Нималарга эришамиз? Бунинг учун қандай вазифаларни амалга ошириш керак? Бунда оммавий ахборот воситаларининг роли қандай?\nСамарқанд шаҳрида ўтказилган "2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини Халқ билан мулоқот ва инсон манфаатлари йилида амалга оширишга оид Давлат дастурининг бажарилиши устидан кенг жамоатчилик назоратини ўрнатишда ОАВнинг роли" мавзусида семинар-тренингда шу каби саволлар ўртага ташланди.\nТаъкидландики, Ўзбекистон Республикасини янада ривожлантириш бўйича Ҳаракатлар стратегияси олиб борилаётган ислоҳотлар самарасини янада ошириш, давлат ва жамият ривожини янги босқичга кўтариш, ҳаётнинг барча соҳаларини либераллаштириш, мамлакатимизни модернизация қилиш бўйича энг муҳим устувор йўналишларни амалга оширишга хизмат қилиши шубҳасиз. Сабаби, бу лойиҳа орқали юртимиз фуқаролари нафақат ўзлари, балки умуммиллий аҳамиятга молик турли жабҳаларда учрайдиган муаммолар ечими юзасидан ўз таклиф ва мулоҳазаларини билдиришлари мумкин.\nҲаракатлар стратегияси беш босқичда, келгуси беш йил мобайнида юртимизда йилларга бериладиган номлардан келиб чиқиб, давлат дастурлари қабул қилинишини назарда тутган ҳолда амалга оширилади.\nСеминарда халқ депутатлари вилоят Кенгаши депутатлари, Фуқаролик жамияти шаклланишини мониторинг қилиш мустақил институти Самарқанд вилояти ҳудудий бўлинмаси масъул ходимлари, ҳуқуқшунос олимлар Ҳаракатлар стратегиясида белгиланган вазифалар ижроси бўйича ўз фикр-мулоҳазаларини билдирдилар.\n– Ўзбекистон Республикасини ривожлантиришнинг бешта устувор йўналишидан бири сифатида давлат ва жамият қурилишини такомиллаштириш белгиланган, – дейди вилоят адлия бошқармаси бошлиғининг биринчи ўринбосари Ҳусан Хўжамқулов. – Бунда демократик ислоҳотларни чуқурлаштириш ҳамда мамлакатни модернизация қилишда парламент ва сиёсий партияларнинг ролини янада кучайтириш бўйича аниқ чоралар кўзда тутилган.\nЗеро, айнан ҳокимиятнинг вакиллик органлари Конституция ҳамда қонунларга мувофиқ, стратегик вазифаларни муваффақиятли ҳал этишнинг мустаҳкам ва самарали ҳуқуқий негизини яратишга ваколатли ҳисобланади.\nСеминарда Ҳаракатлар стратегиясида кўзда тутилган ислоҳотлар тарғиботи ҳамда жамоатчилик назоратини ўрнатишда оммавий ахборот воситалари олдида турган вазифалар хусусида иштирокчилар ўзаро фикр алмашишди. Шунингдек, оммавий ахборот воситалари ходимлари учун айни масалага бағишланган амалий машғулот ўтказилди.\nХалқ манфаатига хизмат қилади


Райҳон Туркияда оилавий ҳордиқ чиқармоқда(Фото)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Райҳон Туркияда оилавий ҳордиқ чиқармоқда(Фото)\t12:11, 29 июнь 2016\tЎзбекистонда хизмат кўрсатган артист Райҳон Ғаниева айни пайтда Туркияда ҳордиқ чиқармоқда. Хонанда дам олишга фарзандалари Ислом ва Имронни ҳам олиб кетган. Райҳон Instagram орқали мухлисларига дам олиш қай тарзда ўтаётгани ҳақида маълумот бериб бормоқда. Хонанда суратларининг ҳар бирига алоҳида фалсафий маънодаги изоҳлар қолдирмоқда. Улардан бирига Райҳон “Ҳеч қачон ўзингизни ўтмишингиз учун койиманг, сиз шунчаки бахтли бўлишга урингансиз”, дея фикрларини ёзиб қолдирди. Хонанданинг мухлислари бу фикрларнинг тўғри эканлигини таъкидлаб, инсон ҳамиша олдинга қараб интилиши кераклигини ёзиб қолдирган.\nРайҳон Фарҳод Алимов қайси хислатлари билан унинг ҳурматини қозонгани ҳақида гапирди\tРайҳон концертига кимнинг келишини интиқлик билан кутяпти?\tРайҳон Лола билан муносабатлари ҳақида гапирди\tРайҳон Фарҳод Алимовнинг оиласини бузгани ҳақидаги саволга жавоб берди\t“Ёқмаса кўрма!” Райҳон бошловчилигини танқид қилаётганларга муносабат билдирди\tРайҳон: “Озодбек Назарбеков билан дуэт куйлаганимдан афсусланаман”\tОтправить


Дунё раҳбарлари Париждаги бирдамлик юришига йиғилдилар - BBC O'zbek\nДунё раҳбарлари Париждаги бирдамлик юришига йиғилдилар\n11 Январ 2015\nЯкшанба куни дунёнинг 40 дан ортиқ мамлакат раҳбарлари Парижда хуружлар қурбонлари хотирасига бағишлаб ўтказилган бирдамлик юришида қатнашдилар.\nПариждаги икки ҳодисада 17 киши ҳалок бўлганди.\nФранция пойтахти кўчаларига уч миллиондан ортиқ киши чиққан.\nУлкан сондаги парижликлар пойтахтнинг Бастилия майдони ва бошқа кўчаларини тўлдирганлар.\nҲаракат хавфсизлигини таъминлаш учун 1350 ҳарбий ва 2000 полициячи жалб этилган. Юриш жараёнини уйларнинг томига жойлаштирилган снайперлар кузатиб туришган.\nШу билан бирга, полиция Париждаги Шарли Эбо сатирик журнали ва яҳудийлар дўконига ҳужум қилганларнинг шерикларини қидирмоқда.\nФранция Ички Ишлар вазири мамлакатда яқин ҳафталарда террор хавфи кучлилигини билдирган.\nБернард Казнев якшанба кечқурун Оврўполик ҳамкасблари билан учрашиб, хавфсизлик масалаларини муҳокама қилади.\nЖаноб Казнев Париждаги юришда алоҳида хавфсизлик чоралари кўрилганини, хусусан снайперларнинг шайлигини таъкидлаган.\nБирдамлик ҳаракатида қатнашганлар орасида Британия Бош вазири Дэвид Кэмерон, Олмония канцлери Ангела Меркел, Фаластин Мухторияти раҳбари Маҳмуд Аббос, Исроил Бош вазири Бенямин Нетаняху ва Россия Ташқи Ишлар вазири Сергей Лавровлар бор.\nМарокаш Ташқи Ишлар вазири Салоҳиддин Мезияр Парижга ташриф буюрган бўлса ҳам, пайғамбарга нисбатан карикатуралар ва акция қатнашчилари кўтариб олган плакатлардаги аксларни шаккоклик эканини айтиб, ҳаракатда қатнашишни инкор қилган. Бироқ Париж раҳбариятига ўз таъзиясини билдирган.\nБи-би-си мухбири Крис Морриснинг хабар қилишича, юриш маҳаллий вақт билан 15.00 да ҳужум қурбонларининг қариндошлари бошчилигида Place De La Republiqueда бошланган.\nУндан олдин Франция Президенти Франсуа Олланд яҳудийлар жамоаси вакиллари билан учрашган.\nАйни пайтда "Миллий фронт" раҳбари Марин Ле Пен ўзининг тарафдорларини бугунги маршда иштирок этмасликка чақирган. Намойишга иштирок этиш таклиф қилинганлар орасида Марин ле Пен йўқ.\nМарин Ле Пен ҳозирги Франция ҳукуматини бу марш билан ўз рейтингини кўтариб олмоқчи бўлаётганликда айблаган ва ўз тарафдорларини Франция жанубидаги Бокэр шаҳрида юришга таклиф қилган.\nЖума куни Париждаги яҳудийлар супермаркетида Амеди Кулибали ва шериги одамларни гаровга олган, сўнгра ўзи полиция томонидан отиб ўлдирилганди.\nЧоршанба куни Charlie Hebdo журнали офисига ака-ука Қуашийлар ҳужум қилиб, саккиз журналист дохил 12 кишини ўлдирган ва яширинган эдилар.\nҚидирув амалиётлари натижасида Шериф ва Саид Қуашийлар ҳам ўлдирилган.\nПолиция ҳужум иштирокчиларидан бири Ҳаят Бумеддинни қидирмоқда. Маълумотларга қараганда, у аллақачон Франция ҳудудини тарк этиб, Туркия ёки Сурияда бўлиши мумкин.\nХабарларга биноан, "Charlie Hebdo" карикатураларини кўчириб босган Гамбургдаги Hamburger Morgenpost газетаси офисига номаълум кишилар ёқилғи идишини улоқтирганлар.\nПолицияга кўра, ёнғин тезда ўчирилган, ҳеч ким жароҳатланмаган.\nФрансадаги гаровгирликлар якунига етди\n‘Charlie Hebdo'га ҳужум қилганлар ўраб олинган


Жаҳон чемпионатида учта олтин медаль. Бунақаси Ўзбекистон тарихида биринчи марта! - Халқ сўзи\nЖаҳон чемпионатида учта олтин медаль. Бунақаси Ўзбекистон тарихида биринчи марта!\n13:59 09 Июль 2018 Спорт\nХорватиянинг Загреб шаҳрида ўсмирлар ўртасида спорт курашлари бўйича жаҳон чемпионати бўлиб ўтди. Ушбу нуфузли мусобақада ўзбекистонлик истеъдод эгалари учта олтин ва иккита кумуш медалини қўлга киритишди.\nЖумладан, жаҳон чемпионатида ҳамюртларимиз Аброр Отабоев, Лазизхон Ўзбеков (юнон-рум кураши), Жамшид Маруфов (эркин кураш бўйича) олтин медалларни қўлга киритди. Ёш полвонларимиздан Шаҳбоз Комилов ва Амир Султонов бронза медалига сазовор бўлган.\nМаълумот ўрнида айтиб ўтамиз, шу пайтгача мазкур спорт тури бўйича ўзбекистонлик атлетлар жаҳон чемпионатларида бундай юқори натижага эришмаган эди.


Куйдиргидан эҳтиёт бўлинг – Сурхон тонги\nБош саҳифа / Қишлоқ хўжалиги / Куйдиргидан эҳтиёт бўлинг\nАпрел 2, 2019\tҚишлоқ хўжалиги Изоҳ қолдириш 500 Кўрилди\nКуйдирги ўткир, шиддатли кечадиган юқумли касаллик бўлиб, қишлоқ хўжалик ҳайвонлари ва ёввойи ҳайвонларда ва одамларда учрайди. Касаллик қўзғатувчи манба касал ҳайвонлар ҳисобланади.\nУлар ўз навбатида касаллик қўзғатувчисини ташқи муҳитга тарқатиб, экологияга таъсир этади. Одамлар асосан касал молларни билмасдан сўйиб, терилаётган вақтда, касал ҳайвондан олинган маҳсулот яхши пиширилмасдан истеъмол қилинганда ва бошқа ҳолатларда тез юқтириши мумкин. Касаллик қўзғатувчиси сўлак, сийдик, ахлат ва сут орқали ташқи муҳитга ажралиб чиқади. Шу тариқа тупроқ, хашак, сув орқали тарқалади.\nКуйдирги касаллигининг келиб чиқиши ва тарқалишига куйдиргидан ўлиб, яйловларда назоратсиз қолиб кетган молларнинг ўлаксаси сабаб бўлади. Қўй ва эчкилар тишларини ғичирлатавериб, бирданига юриб кетади. Ҳар хил ножўя ҳаракатлар қилиб, бир неча дақиқа ўтгач, ҳалок бўлади. Қорамолларда касаллик шиддатли кечганда, мол безовталаниб, ҳамма нарсадан қўрқаверади. Тана ҳарорати кўтарилиб, томири тез ура бошлайди. Калласини биқинига олиб ўлади.\nҲурматли фуқаролар, куйдирги касаллигининг олдини олиш учун касалликка мойил уй ҳайвонларингизни йилига бир маротаба эмлатишни унутманг! Бозордан ёки бошқа жойдан мол сотиб олганингизда 3 кун ичида ветеринария мутахассисига мурожаат қилиб, эмлатиш шарт. Қарамоғингиздаги қорамол ёки қўй-эчкилар касалланиб қолганда ҳам ўзбошимчалик билан даволамай, мутахассисга мурожаат қилинг! Касалланган молни сўйишдан олдин ҳам гўшти ва ички аъзоларини текширтириб, истеъмолга яроқлилигини билган маъқул.\nТермиз шаҳар ветеринария\nОлдинги Аслиятдан адашмайлик\nКейинги Таасуротлар бой бўлади


Тадбирда мамлакатимиз миллий иқтисодиёти ривожланишининг барқарор юқори суръатлари, ижтимоий-иқтисодий ва демократик ислоҳотлар ҳамда “Кексаларни эъзозлаш йили” Давлат дастурининг ҳаётга татбиқ этилиши билан боғлиқ масалаларга асосий эътибор қаратилди.\nДавра суҳбати чоғида мустақил ривожланиш йиллари давомида республикамизда ижтимоий йўналтирилган бозор иқтисодиёти асосидаги кучли фуқаролик жамиятини шакллантиришга йўналтирилган демократик ҳуқуқий давлатни барпо қилиш борасида кенг қамровли ўзгаришлар рўй бераётгани қайд этилди. Шунингдек, саноатни модернизациялаш ва диверсификациялашга ҳамда кичик бизнес ва хусусий тадбиркорликни ривожлантиришга алоҳида аҳамият қаратилаётгани таъкидланди. Мустақиллик йилларида Ўзбекистон иқтисодиёти қарийб 5 баробар ўсгани ҳолда, сўнгги йилларда мамлакат ялпи ички маҳсулотининг йиллик ўсиши ҳажми барқарор равишда 8 фоиздан зиёд бўлиб келаётгани тадбир қатнашчиларининг эътиборига ҳавола қилинди. Қуйида давра суҳбатининг айрим иштирокчилари “Жаҳон” ахборот агентлиги мухбирига билдирган фикр-мулоҳазалари билан танишишингиз мумкин.\nИчикава ШИНЖИРО, “Yokobiki Shutter” компанияси бош директори:\n— Ўзбекистонда олиб борилаётган кенг кўламли ислоҳотлардан яхши хабардорман. Хорижлик сармоядорлар учун қулай шароитларни яратиш масаласи давлатнинг диққат-эътиборида тургани қувонарли ҳолдир. Бу миллий иқтисодиётга чет эл капитали йўналтирилиши ҳажмини оширишга кўмаклашмоқда.\nКомпаниямиз яхши иқтисодий имкониятларга эга бўлган Ўзбекистон билан ўзаро бизнесни йўлга қўймоқчи. Шу боис биз мамлакат бозорини ўрганиш мақсадида Ўзбекистонга боришни режалаштирганмиз.\nНориясу НИШИГАКИ, “SAP Japan” компанияси бош менежери:\n— Ўзбекистонда маданий меросни ўрганиш, уни авайлаб асраш ва тарғиб этиш борасида олиб борилаётган кенг қамровли ишлар натижалари кўпгина давлатлар учун намуна бўлиб хизмат қилиши мумкин. Марказий Осиё минтақасининг энг муҳим мамлакати ҳисобланадиган Ўзбекистон улкан интеллектуал салоҳиятга эгадир. Унинг ядросини эса иқтидорли ёшлар ташкил этади. Шу билан бирга, республикада кексаларнинг турмуш даражаси ва сифатини янада ошириш, уларни моддий ва маънавий жиҳатдан қўллаб-қувватлаш кўламини кенгайтириш юзасидан самарали ижтимоий сиёсат юритилмоқда. Бу эса аҳолисининг кўпчилигини кекса авлод вакиллари ташкил қиладиган Японияда юксак қадрланади.\nМазкур рукндаги бошқа мақолалар: « Муваффақиятларимиз эътирофи\tМажбурий чора »


Хави тўп сурадиган "Ал Садд" ҳақида нималарни биласиз? » Ўзбекистон янгиликлари – Zamin.uz\n07 апрель 2019, 19:01\nХабарингиз бор “Пахтакор” Чемпионлар Лигаси 3-турида “Ал Садд”га қарши учрашув ўтказади.\nЖамоага 2015 йилдан буён португалиялик мураббий Жезуалду Феррейра устозлик қилмоқда. У ўз вақтида “Бенфика”, “Порту”, “Спортинг”, “Брага”, “Боавишта”, “Малага”, “Панатинаикос” ва “Замалек” каби машҳур жамоаларга бошчилик қилган. Португалия, Миср ва Қатар чемпионатларида жамоалари билан ғалаба қозонган.\n96. Жассим Шаммари.\nЯнгиликлар » Спорт » Хави тўп сурадиган "Ал Садд" ҳақида нималарни биласиз?\n23:38 Хави: Ўзбекистон 1/8 финалда Австралияга ютқазади, Қатар чемпион бўлади\n07:57 Қатар Тошкентга 4 нафар етакчи футболчини олиб келмади


Камолиддин Бехзод номидаги Миллий рассомлик ва дизайн институтида Тасвирий санъат факультети, “Хаттотлик ва миниатюра” таълим йўналишлари битирувчи талабаларининг Битирув малакавий ишлари онлайн ҳимояси бўлиб ўтди. – Kamoliddin Behzod nomidagi Milliy rassomlik va dizayn instituti\nМазкур ҳимояларда битирувчи талабалар томонидан “Шоҳнома”, “Зарбулмасал”, “Фалакиёт олими Мирзо Улуғбек”, “Сохибқирон Амир Темур”, “Занги Ота мақбарасининг қурилиши”, “Фарход ва Ширин”, “Садди Искандарий”, “Алишер Навоий хаёти ва ижоди”, “Қизақарли цирк олами”, “Бобурнома”, “Имом ал Бухорий”, “Юлдузли тунлар”, “Ўзбек миллий тўйлари”, “Наврўз” каби асар ва мавзуларга ишланган миниатюра композициялари намойиш этилди.\nБитирув малакавий ишлари икки қисмдан – амалий ва назарий қисмлардан иборат бўлиб, амалий қисмда битирувчи ўзининг билими, фикрлаши ва маҳоратини намоян қилади. Мазкур ҳимояда анъанавий йўналишда ишланган миниатюралар орасида маълум бир даражада ўзининг услублари намоён бўлган битирувчилар борлиги алоҳида эътироф этилди.\nБитирув малакавий ишлар икки қисмдан амалий ва назарий қисмлардан иборат бўлиб, амалий қисмда битирувчи ўзининг билими, фикрлаши ва маҳоратини намоян қилади. Мазкур диплом ҳимояда анъанавий йўналишда ишланган миниатюралар орасида маълум бир даражада ўзининг услублари намоён бўлган дипломантлар бўлди\nШунинг билан институтда бакалавр босқичи битирувчиларининг Битирув малакавий ишлари ҳимояси ўз якунига етди. Шуни алоҳида таъкидлаш лозимки, бу йилги ҳимоялар карантин сабабли онлайн ташкил этилди. Бу эса битирувчиларга ҳам профессор-ўқитувчиларга ҳам янгилик бўлгани шубҳасиз. Бироқ шу вазиятда ҳам ушбу ҳимоялар аъло даражада ташкил этилди. Талабалар ҳам ўз ишларини масъулият билан адо этганлари, профессор-ўқитувчилар эса талабалар билан билан ишлашда барча воситаларни ишга солганлари эътирофга сазовордир.\nБарча битирувчиларга келгуси фаолиятларида омадлар тилаб қоламиз..


Жойлаштирди Demo 09/04/2019 0 Изоҳлар\nХаридорларимизга янада қулайлик яратиш мақсадида «Hilol» нашриётининг вебсаҳифалари бўлмиш www.hilolnashr.uz ҳамда www.kitoblardunyosi.uz сайтлари TAS-IX тизимига ўтказилди. Шу муносабат билан вебсаҳифаларимизга оид баъзи маълумотларни эътиборингизига ҳавола этамиз:\n-www.hilolnashr.uz вебсаҳифаси «Hilol» нашриётининг расмий вебсаҳифаси ҳисобланиб, ушбу вебсаҳифадан нашриётда чоп этилган маҳсулотлар, нашриёт фаолиятига оид янгиликлар ўрин олган.\n- www.kitoblardunyosi.uz онлайн савдо саҳифамиз ҳисобланиб, ушбу саҳифа орқали нашриётимизда нашр этилган китоблар билан биргаликда бошқа нашриёт китобларини, жами 2000 га яқин маҳсулотларни харид қилишингиз мумкин.\n- вебсаҳифа 2014 йилдан фаолият юрита бошлаган. 2019 йил декабрь ойидан бошлаб www.hilolnashr.uz ҳамда www.kitoblardunyosi.uz алоҳида сайт холида фаолият юрита бошлади.\n-ўтган йиллар мобайнида вебсаҳифа орқали 11000 дан зиёд онлайн буюртма қабул қилинган бўлиб, жами миқдори 1.300.000.000 сўмга яқин буюртмалар Ўзбекистон ва дунё бўйлаб эгаларига етказиб берилган.\n-вебсаҳифада 1-буюртма 2014 йил 20 сентябрь санасида берилган. Биринчи сотилган китоб «Ҳадис ва ҳаёт» китобининг 2-жузи бўлган.\n-ҳозирда саҳифада «Ҳилол» нашриёти ҳамда «Шарқ», «Мовароуннаҳр», «Янги аср авлоди», «Ўзбекистон» каби нашриётларнинг 2000дан зиёд маҳсулотлари бор.\n-вебсаҳифадан шайх Муҳаммад Содиқ Муҳаммад Юсуф, муфтий Усмонхон Алимов, Ўзбекистон халқ ёзувчиси Тоҳир Малик, Аҳмад Турсун, Эркин Малик, Мубашшир Аҳмад, Ҳудойберди Тўхтабоев каби пешқадам муаллифларнинг китоблари ҳам ўрин олган.\n-вебсаҳифадан диний-маърифий, бадиий, болалар ва жаҳон адабиёти, табобат, илмий-оммабоп мавзулардаги турфа хил китобларни харид қилишингиз мумкин.\n-вебсаҳифадаги барча китоб ва медиамаҳсулотларни Uzcard тизимидаги Click, Payme, Upay, Woywoo ва MBank тўлов хизматлари ёрдамида тўлашингиз мумкин. Нақд пулда тўловчилар орқали харидни амалга оширишлари мумкин. 2017 йил охиридан бошлаб эса Visa халқаро тўлови тизими орқали ҳам тўлаш имконияти очилди. Бу чет эллик харидорларимиз учун қўшимча қулайлик яратди.


Синоптиклар эртага об-ҳаво ҳақида маълумот беришди\nЭртага 23-март куни Ўзбекистонда кутилаётган об-ҳаво маълумоти\n22 Mart 21:01 Жамият\nбаъзи жойларда баъзи жойларда 15-20 БИРОЗ БУЛУТЛИ вилоятлари қисман вилоятлари қисман булутли гача кучайиши гача кучайиши мумкин ДАРОМАД ЁМҒИР жойларда жойларда 15-20 жойларда туман жойларда туман тушиши жойларда туман тушиши мумкин кучайиши мумкин м/с гача м/с гача кучайиши м/с гача кучайиши мумкин м/с тезликда м/с тезликда эсади мумкин СИНОПТИК тезликда эсади туман тушиши туман тушиши мумкин тушиши мумкин ЎЗГИДРОМЕТ шамол ғарбдан шамол ғарбдан 7-12 шарқдан эсаётган шарқдан эсаётган шамол шарқдан эсаётган шамол ғарбдан эсаётган шамол эсаётган шамол ғарбдан эсаётган шамол ғарбдан 7-12 ғарбдан 7-12 ҚИСМАН БУЛУТЛИ ҚОР ҲАРОРАТ ҳарорат кечаси\nЎзгидромет эртага, 23-март куни Ўзбекистондаги об-ҳаво ҳақида ма’лумот берди.\nҚисман булутли, вақти-вақти билан ёмғир ёғади, қорга ўтиши мумкин. Ғарбдан 7-12 м/с тезликда шамол эсади. Ҳарорат кечаси ва кундузи 2-4° илиқ бўлади.\nҚисман булутли, ёғингарчилик кузатилмайди. Жойларда туман тушиши мумкин. Шарқдан эсаётган шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5° совуқ, кундузи 3-8° илиқ; Устюрт бўйлаб баъзи жойларда кечаси 7—10° совуқ, кундузи 2—5° илиқ бўлади.\n30 декабр куни Ўзбекистонда об-ҳаво\nҚисман булутли, ёғингарчилик (ёмғир, баъзан қорга ўтиш). Жойларда туман тушиши мумкин. Шарқдан эсаётган шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5° илиқ, кундузи 3-8° илиқ.\nҚисман булутли, ёғингарчилик (ёмғир, баъзан қорга ўтиш). Жойларда туман тушиши мумкин. Шарқдан эсаётган шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5° илиқ, кундузи 2-7° илиқ.\nҚисман булутли, вақти-вақти билан ёмғир ёғади. Жойларда туман тушиши мумкин. Шарқдан эсаётган шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Кечаси 2-7° илиқ, кундузи 5-10° илиқ.\nҚисман булутли, ёғингарчилик (ёмғир, баъзан қорга ўтиш). Жойларда туман тушиши мумкин. Шарқдан эсаётган шамол ғарбга ўтиб 7-12 м/с тезликда эсади. Кечаси 2-7° илиқ, кундузи 5-10° илиқ.\nҚисман булутли, вақти-вақти билан ёғингарчилик (ёмғир, қор), жойларда кучли. Жойларда туман. Кўчки хавфи. Шарқдан эсаётган шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Кечаси 2-7° совуқ, кундузи 0-5° илиқ.\nТошкент янги автобуслар ва электробуслар харид қилишни режалаштирмоқда\nКорея Жаҳон банки делегацияси Ўзбекистонда қабул қилинди


00:00 / 13.06.2011 | eski savollar | 1231\nАссалому алейкумЖума куни иш жойимиздан жума намозига боришни иложи юқ. Иш жойимизда пешин намозини жамоат билан уқиб турамиз.Жума куни жума намозига боролмаганимиз тақдирда пешин намозини жамоат билан уқиса буладими?Кимдир булади дейди кимдир ёлгиз уқиш керак дейишябди. Аҳир жамоат намозининг савобидан қолиш ҳафи борЖавобингизни кутиб қоламиз Ҳазрат.\n- Бу саволга яқинда жавоб берилган. Савол беришдан олдин излаб кўриш ва тайёр жавобни ўқиш керак. Биз ҳар бир кишига бир нарсани алоҳида-алоҳида такрорлаш билан овора бўлсак. Бошқа иш қила олмай қоламиз. - Узрли шахснинг ва бошқаларнинг мисрда Пешинни жамоат бўлиб ўқишлари макруҳдир. Бу ҳукм макруҳи танзиҳий–унча оғир бўлмаган макруҳдир. Чунки, улар Жумъа ўқишлари лозим эди. Улар Жумъа намозига бормай жамоатнинг озайишига сабаб бўлдилар. Айбни қилиб қўйиб, яна, ўзлари жамоат бўлишлари дуруст эмас. Шунингдек, узрли бўлмаганларнинг Жумъадан олдинги Пешинлари ҳам макруҳдир. Бу ҳукм макруҳи таҳримий–ҳаром ўрнига ўтадиган макруҳдир. Чунки, булар Пешиннинг фарзидан кўра кучли бўлган Жумъанинг фарзини узрсиз тарк қилдилар. Модомики, ҳали Жумъа ўқилмаган экан, унга бориб қўшилиш пайидан бўлишлари керак. Аммо мазкур ишни қилишнинг ўрнига жамоат бўлиб Пешин ўқишлари Жумъага бориш ниятлари йўқлигини кўрсатади. Бу эса, умуман мумкин эмас. Жумъани ўқиб бўлинганда унга бориб қўшилишнинг имкони қолмаган бўлади. Агар Пешинни ўқиган одам Жумъага ҳаракат қилганда имом Жумъада турган бўлса, Пешини ботил бўлади. Биров Жумъадан олдин Пешинни ўқиб олди. Кейин Жумъага боришга ҳаракат қилиб қолди. Агар у ҳаракатни бошлаганда имом Жумъанинг амалларини бажариб турган бўлса, ҳалиги одамнинг ўқиган Пешини ботил бўлади.Жумъани ташаҳҳудда ёки саҳв саждасида топган одам охиригача ўқиб олади.Биров қавм Жумъа намозининг ташаҳҳудини ўқиб турган ёки саҳв саждасини қилаётган пайтда қўшилса ҳам, Жумъа намозини топган бўлади.\nроссийдаман,жума укигани масжид ва шерик юк нима килай?\nНамозда аввалги сафда туриш\nИмомликни талашиб ўтса\nОғриқ билан намоз


Ҳақиқатни соғинган миллат. Ёхуд диний идорамиз қачон Президентга ёрдам бера бошлайди? (давоми) | Azon.uz - Ахборот-таҳлилий портал\nТонг - 04:17\nАср - 17:08\nШом - 19:07\nХуфтон - 20:29\nҲақиқатни соғинган миллат. Ёхуд диний идорамиз қачон Президентга ёрдам бера бошлайди? (давоми)\n21:20 24.04.2018 2215\nАввалги қисмга ўтиш\nМамлакат аҳолисининг 95 фоизи ўзини мусулмон ҳисобласа-да, диний саводхонлик ўта ачинарли аҳволда ва ҳолатни жоҳилият даврига қиёсласа бўлади.\nДинга алоқаси бўлмаган тушунча, эътиқод, одат ва удумлар халқни том маънода маънан тутқун қилиб турибди ва айнан шу омил кўзланаётган кенг қамровли ислоҳотлар самарасига рахна солмоқда.\nЗеро, эгри тушунчалардан иборат дунёқараш ҳеч бир яхшиликка замин бўла олмайди, аксинча, зомин бўлади. Фолбинлардан нажот, қабрлардан фарзанд, иримлардан бахт-саодат исташ даражасига тушиб қолган «мантиқ» ижобий ўзгаришлар учун ёмон замин бўлиб, ислоҳотлар ваъда қилаётган ўзгаришлар – моддий-маънавий юксалиш манзарасига тамомила тескаридир. Ҳолат ўзгармаса ислоҳотлар мазкур тафовут – келишмовчиликнинг қурбони бўлишга маҳкум.\nДунёқарашида мантиқсизлик устун бўлган жамият мантиқий ислоҳотни ё қабул қилмайди, ё уни ўзига хос тарзда – бузиб таъвил қилади. Бунга воқелигимиздан кўплаб мисоллар келтирса бўлади. Хусусан, мамлакат Президентининг мантиқан соғлом чиқишларини ўзига хос тарзда тушуниб, кўзбўямачилик қилаётган ва буни оқлашга важ топаётган мансабдорларнинг ҳоли бунга яққол мисолдир.\nДемак, ислоҳотлар муваффақиятини таъминлаш учун дунёқарашимизни тузатишимиз лозим. Бу эса киши ва омма дунёқарашининг негизини ташкил қилувчи нарса – диний тушунчаларни тартибга келтириш билан бўлади.\nШу жойда алоҳида таъкидлаш керакки, издан чиққан мантиқни тузатишнинг мукаммал ва универсал тизими мавжуд бўлиб, бу – муқаддас динимиз келтирган услуб – набавий услубдир. Айнан шу услуб ила ёғочдан йўниб олинган шаклларга таъзим қилиб, улардан бахт-саодат сўраш, қабрларга топиниш каби мудҳиш мантиқсизликларга дучор бўлган жамиятларнинг дунёқараши ислоҳ этилган эди. Айнан шу услуб воситасида ўз вақтида буюк маънавий юксалиш содир бўлган эди, инсоният «оламга илмий назар ила қараш» деган тушунча билан танишган, ривождан тўхтаб қолган цивилизация тараққиётга юз тутган эди.\nБугун биз фахр ила тилга олаётганимиз – аждодларимиз қолдирган, таърифлашга сўз ожизлик қиладиган улкан маданий ва илмий мерос айнан ўша жараён меваси бўлган эди. Инсониятнинг илмий ютуқлари ҳам тарихнинг маълум нуқтасида юз берган ўша инқилобий жараён маҳсулидир.\nНубувватнинг аввалида нима ишлар қилинган эди?\nИслом дини ер юзига келтирган асосий нарса тавҳиддир – Аллоҳ таолонинг ягоналиги ҳақидаги бир қарашда содда, аммо ўта дақиқ, ҳаётбахш таълимотдир. Унинг ҳаётбахшлиги шундаки, инсон деб аталмиш мавжудотни барча маънавий кишанлардан халос этиб, мукаммал зот – Яратганга юзлантиради ва ҳақиқий – маънан озод ҳаётнинг эшигини очиб беради. Номукаммал нарсалар: одамлар томонидан ўйлаб топилган ғоя ва концепцияларга, мантиққа зид одатларга, инстинктларга, ўзи каби одамлар – шахсларга сиғиниш, ўзини, тақдирини уларга топшириб қўйишдек ақл берилган мавжудотга ярашмайдиган ҳолатдан – тутқунликдан озод этади.\nБунинг фойдаси ўлароқ жамият маънан кишанланган кишилардан ташкил топган омма ҳолатидан чиқиб олиб, том маънодаги озод, мустақил, онгли ва ўзи учун жавоб берадиган шахслардан таркиб топган жамиятга айланади.\nФақат моддий манфаат учун ҳаракат қилгани боисидан тараққиёт йўли чекли ва шартли – маълум моддий нарсаларга етишгунча давом этадиган жамиятлардан фарқли равишда тавҳид малҳами ила мантиқини тузатиб олган жамиятнинг тараққиёт перспективаси чексиз ва оламшумулдир. Зеро бундай жамият учун ҳар қандай моддий нарса шунчаки моддий нарса эмас, балки ўзининг маънавий моҳиятига – маънавий қийматига ҳам эгадир. Йўл ўртасида ётган тошни чекага олиб қўйиш тавҳид соҳиби учун шунчаки локал ҳодиса эмас, тош эса шунчаки бир тош эмас, балки бу ҳодиса “савоб” тушунчаси воситасида олам кенглигича аҳамиятли, арзимас тошнинг қиймати эса у учун ўшанча вазндаги олтиндан қиммат бўлади. Ният ила олтинга айланган тош! Маънавий моҳиятига эга моддият! Аждодларимиз билан содир бўлган буюк моддий-маънавий қўзғалиш сирини шундай маъноларда изламоқ лозим.\nТавҳид ҳақиқатининг сўниши ила дин моҳиятсиз шаклга, пуч ёнғоққа айланиб қолади. Барча диний тушунчалар ўз маъносини йўқотади ва таназзул воқеликка айланади. Барча соҳалар қаровсиз қолади ва, табиийки, ожизликка юз тутган миллат ўзгаларнинг енгил нишонига айланади (ўзгалардан ўпкалаш маъносиз иш эканлигини шундан тушуниб олсак бўлади).\nТавҳидсиз намоз ҳам, рўза ҳам, ҳаж ҳам ўз моҳиятини йўқотиб қўяди ва жамият ислоҳига хизмат қилмайди. Диннинг асоси бўлмиш тавҳидни кишилар онгида қарор топтирмасдан туриб мантиқ, дунёқараш, тафаккурни ислоҳ этиб бўлмайди ва нубувват тарихи бунга яққол мисолдир – Муҳаммад алайҳиссалом 23 йил пайғамбарлик қилган бўлса шунинг аввалги ярми тавҳид тарғиботига бағишланган эди.\nАсосини йўқотиб қўйиши асносида моҳияти ўзгарган «дин»нинг меваси етук, мустақил шахслар эмас, балки ҳаёт йўналишини ўзи белгилай олмайдиган, ҳатто оддий мантиқий ислоҳотни қабул қила олмайдиган, ўзининг оддий манфаатини-да кўра олмайдиган кишилардир.\nМоддий нарсаларнинг маънавий моҳияти билан алоқамиз узилгани боис атрофимизни йиғиштирмай қўйдик. Тартиб ва саранжомлик биз учун ўз аҳамиятини йўқотди. Натижада тартибсизлик бизни моддий ожизликка етаклади ва кўчада қолган ҳимоясиз, эгасиз қўзичоққа айлантириб қўйди (табиийки, тарихнинг маълум нуқтасида бизга эга топилди). Зеро, моддиятни маънавий моҳияти билан боғлаб турган ришталар узилган эди ва бу алоҳида ҳодиса эмас, балки умумий маънавий тизимнинг инқирози натижаси бўлди. Ҳар қандай инқироз эса бош асоснинг ўрнидан силжиши оқибати бўлиб, инқироздан чиқиш ўша асосни ўрнига қўйиш билан бўлади, бошқача эмас.\nСўровнома натижалари (136 та овоз):\nҲа, сабрсизлик билан кутяпман (95) 69.9%\nЙўқ, лекин тайёрланяпман (25) 18.4%\nҚандай тайёрланишни билмайман (15) 11%\nЭсимда йўқ эди, эслатганингиз учун раҳмат (1) 0.7%\n16:18 16.04.2019 10753\nХитой: ичида одамлар намоз ўқиётган масжид бузишга киришилди (видео)\n16:30 15.04.2019 6343\n13:30 17.04.2019 3018\n19:40 13.04.2019 2769\nЖума куни масжиддаги кутилмаган ҳолат\n19:00 15.04.2019 14744\n09:31 17.04.2019 4404\nБиз сизни соғиндик, ҳамиятли эркаклар! Ёхуд шармандаларга кенг инстаграм\n16:00 16.04.2019 1965\n10:00 14.04.2019 1765


Telegram ИШИДнинг 78 та каналини блок қилди » Ўзбекистон янгиликлари – Zamin.uz\nTelegram мессенжери «Ироқ ва Шом ислом давлати» террорчилик ташкилоти билан боғлиқ 78 та очиқ канал блокланганини маълум қилди. Бу ҳақда Meduza хабар бермоқда.\nМессенжер маъмурияти хабарида қайд этилишича, очиқ каналлардан ИШИД диний тарғибот учун фойдаланаётгани ҳақидаги хабарлар компанияни хавотирга солган.\nХабар беришларича, блок қилинган каналларда 12 тилда тарғибот ишлари олиб борилган. Мессенжер келажакда очиқ каналларнинг маълумоти устидан шикоят қилиш имконини берувчи тугмани жорий этишни режалаштирмоқда.\nTJournal маълумотларига кўра, Telegram мессенжери Apple компаниясининг талаби ва мобил дастурни App Store’дан ўчириб ташлаш билан таҳдид қилгани сабаб, ИШИД каналларини блок қилган.\n16 ноябрь куни Россия Давлат думаси депутати Александр Агеев, Telegram диний ақидапарастлар орасида оммалашгани муносабати билан, Федерал хавфсизлик хизмати раҳбари Александр Бортниковдан россиялик фойдаланувчиларнинг Telegram’дан фойдаланишини чеклаш имконияти ўрганиб чиқишни сўраганди.\nАгеевнинг ташаббусига жавобан, Telegram мессенжери асосчиси Павел Дуров сўзларни тақиқлашни таклиф қилганди. «Маълум бўлишича, террорчилар сўзлар воситасида мулоқот қилади», — деганди Telegram асосчиси.\n18:19 Telegram мессенжери қайдлар учун Telegraph платформасини ишга туширди


ЎзА - Шоир сўз айтгали келар дунёга\nШоир сўз айтгали келар дунёга\nЎзбекистон халқ шоири Жамол Камол ижодига бир назар\nМен 1961-1965 йиллари, ўша пайтлари Оржоникидзе номи билан аталадиган Бухоро педагогика институтида таҳсил олганман. У ерда мутахассисларни роса “элаклайди” деган гап-сўзлар бўлди. Мактабда яхши ўқиганим иш берди. Имтиҳонлардан ҳеч ҳам қийналмай ўтиб, талаба бўлдим.\nБир эътирофли фикрни ўша пайтлари ҳам айтганман, ҳозир ҳам баланд руҳда айта оламан. Мен Бухорода бирданига иккита олий ўқув юртини тамомлагандай бўлдим. Ҳали ҳамон шу институтларнинг куч-қуввати, завқ-шавқи билан яшаб, ижод қиляпман. Иккинчи институт бу – менга Жамол Камол эди. Жамол Камолнинг ҳали ҳеч кимникига ўхшамаган шеърияти эди. Қизиқ, жуда қизиқ-да, унинг шеърлари ҳали китоб ҳолида нашр этилмаган бўлса-да, айрим намуналари ўзи муҳаррирлик қилаётган институтнинг “Илғор фан учун” газетасида онда-сонда эълон қилинса-да, шу шеърларнинг мафтуни, шу шеърларнинг асири эдим.\nАдабиётга, шеъриятга меҳримни биринчи дарсларидаёқ пайқаб қолган Жамол Камол бир кун дарс сўнгида мени секин ташқарига имлади. Тўғриси, юрагим бирданига ҳадикланиб кетди. Чунки у кишининг қарашлари бир бошқача эди. Ҳар қандай талабани нари қўйинг, унча-мунча ўқитувчилар ҳам бу кўзларга қарашга тоб беролмас эди. У киши дарсга кирганда улкан аудиториялар бирдан жим қотарди.\n“Сен йигитда бир нарса борга ўхшайди. Вақтинг бўлганда бизнинг “Илғор фан учун”га ўтиб тур“, деди домла.\nИшонсангиз, шунда қувончдан чапак чалиб юбора ёзганман. Балки ёнимда нафаси юзимга урилиб турган Жамол Камолдай инсон тик турмаганда шундай воқеа содир бўлиши ҳам мумкин эди. Мен бир ойларгача ўша гап тафти ва ўша гап ҳароратида юрганман. Жамол ака айтганидай бўлди – туртина-туртина, тортина-тортина у киши раҳбарлик қилаётган таҳририятга бордим.\nБир куни қизиқ бўлди. Жамол ака қаергадир шошаётган, у кишини кўчада машина кутиб турарди. Эшикдан чиқаркан, ғоят ёқимли жарангдор овозда деди: “Тош, (у киши мени эркалатиб кўпинча шундай атарди) мана буларни бир қараб чиққин-да. Шуларда ўзи бир нарса борми?“\nУ шундай дея қўлимга бир даста шеърларни, машинкада чиқарилган тахланиб китобдай ҳолга келтирилган ва унинг устига чиройли ёзувлар билан битилган “Олам кирар юрагимга”ни тутди. Билсангиз, ўша кеча майхўр майдан кайф қилгандай кайф қилдим, роса маза қилдим. Уч кундан сўнг эса бу мазаланувларим мевасини шоирнинг ўзига айтишга ботинолдим.\n-Жамол ака, устоз, нега жимсиз-а? Китобдаги саккизликларга ҳеч ҳам баҳо йўқ. Фикри ожизимча, ҳали ўзбек адабиёти бундай туркумдаги шеърларни кўрмаган. Улардан Расул Ҳамзатов, Эдуартис Мижелайтисларнинг тафти, ҳавоси келяпти. Нега шеърларингизни матбуотига, айниқса республика матбуотига бермайсиз.\n-Бунга ҳали вақт бор, ука. Шундай кунлар келишига ишонаман. Катта раҳмат. Сен ҳали Расул Ҳамзатов, Эдуартис Мижелайтисни ҳам ўқийсанми? Бўладиган болага ўхшайсан.\nДомланинг гапларидан янада журъатландим:\n- Қаранг, домла, манови сатрлар қандай зўр, қандай бебаҳо?Мен дарров ёдлаб олдим.\nБир кифтида оқшом, бир кифтида тонг,\nЗулмат ва зиёнинг қоқ ўртасида.\nТуради тангридай азамат Инсон,\nЮлдузлар, қуёшлар рўпарасида.\nИнститутнинг 2-босқичида ўқиётган йилим мислсиз қувончли воқеа содир бўлди. Институтимизга машҳур шоира Зулфия келиб, ғоят эсда қоларли учрашув ўтказди. Шу учрашувда юрагида шеър ёнаётган, оташ ёнаётган Жамол Камолга кичик ҳажмли “Жамила” достонини ўқиб бериши илтимос қилинди. Илтимосга шоир бажонидил рози бўлди. Бадиий пишиқ, маҳорат билан ёзилган “Жамила“га шоира шайдо бўлиб қолди ва у достон нусхасини Тошкентга олиб кетди.\nДостон кўп ўтмай “Ёш ленинчи” газетасида босилди. Достонда истеъдод учқунлари баралла порлаб, адабиётга истеъдодли бир ижодкор кириб келаётганидан дарак бериб, бонг ургандай бўлди. Шундан сўнг шоирнинг “Шарқ юлдузи” журналида босилган бир туркум шеърлари шеърият мухлисларини янада мамнун этди. Бу ҳақдаги қувончини Ўзбекистон халқ шоири Шукрулло матбуот саҳифаларида шундай ифодалади:\n“Бухоролик шоир Жамол Камолнинг бир туркум шеърлари “Шарқ юлдузи” журналида босилди. Нотаниш шоирнинг шеърларини ўқидим. У шеърлар мени шу қадар сеҳрлаб олдики, кўп вақтлар хаёлим шу шеърлар билан банд бўлиб юрди. Бу ўзбек шеъриятига катта истеъдод кириб келаётганидан дарак эди. Бу вақтда Жамол Камол ёш эди, навқирон пайти эди. Лекин унинг шеърлари ўша вақтлардаёқ ром қила олиш кучига эга эди. Жамол Камол шеърлари мени шу қадар тўлқинлатган эдики, икки оғиз бўлса ҳам хат орқали қувонч ва ниятларимни билдириб, қалбимни бўшатмагунча оромим бўлмай қолди”.\nЎша вақтлари китоб чиқариш азобдан азоб эди. 1962 йилда ўтказилган республика ёш ижодкорлар семинарида шоирнинг биринчи шеърий тўпламини нашрга тавсия этган бўлса-да, унга 6 йилдан сўнг — 1968 йили навбат келди. Бу китобча мен талабалик йилларимда ўқиган, қувончдан мақташга сўз тополмай қолган ўша қадрдон “Оламга кирар юрагимга” эди.\nШунда, ишонсангиз, кўзимдан тирқираб ёш чиқиб кетган.\nШеърлар қўлёзма ҳолда бир бўлак, китоб ҳолида бир бўлак кўринаркан. Китоб ҳолидагиси жонли организмга ўхшаркан. Унда бўлакча ҳусн, куч-қудрат, тароват таралиб тургандай бўларкан. Тўплам ўша машҳур “Жамила” ва 5-6 та шеърларини ҳисобга олмаганда деярли саккизликлардан иборат эди. Бу саккизликларга оригинал, ҳали тутилмаган, умуман, ҳеч кимнинг хаёлига келмаган “Менинг увоқ шеърим-менинг дилпорам” сарлавҳаси қўйилганди. Сарлавҳадаги “увоқ шеър”, “дилпорам” деган ташбеҳлар мени роса ўйга, хаёлга, нурли туйғуларга толдирганди. Ўзингиз ҳам шу нурли туйғуларга бир ошно бўлинг-да:\nЎт олдинг-у, ўтсиз олмадинг нафас,\nЎт яратдинг, ўтли жонингга монанд.\nҚалбингдаги ўт-ку ганжи муқаддас,\nҚўлингдаги ўтдан қўрқаман...\nБу китоб ҳамиша иш столимда турарди. Сиқилган, ишдан толиққан пайтларим уни секингина очиб варақлайман. Шунда менинг ҳам қалбимга дунёимга оламнинг жилва билан кириб келаётгандай бўлади. Гўё “Дарё – қўшиқ, оқшом –шафақ, ой – шуъла” билан қалбим бўстонланиб кетади.\nШоир бир шеърида шундай ўтли мисралар битди: бу ўтли мисралар унга дастури амалдай эди:\nШижоат туйғуси билан буюксан.\nЛекин сен ҳам этиб номардлик,\nСен ҳам ўз-ўзингни ўйласанг фақат,\nДемак соб бўлибди оламда мардлик,\nДемак рўй берибди қора қабоҳат...\nЖамол Камол жўшқин қалб, мардона юрак билан бетиним ижод қилган. Бу ижод намуналари тўпланиб, “Чўққиларга ёғилди ёғду”, ”Тош туғён”, “Тафаккур”,“Қадаҳ”, “Умидли дунё” каби китобларда жой олди. Бу китоблар шоирнинг номини ўзбек адабиётининг забардаст вакиллари Абдулла Орипов, Эркин Воҳидов ва Рауф Парфилар қаторига олиб чиқиб қўйди.\nШоир назмнинг достон жанрида баракали ижод қилиб, ҳар бири ўзбек адабиётида қадрланган “Жамила”, “Тош туғён”, “Қуёш чашмаси”, “Варахша”, “Ражаб Ашуров достони”, “Ҳасан ва Той”, “Шаҳрибону”, “Эшикдаги ой тўлқини” каби достонлар яратди. Шу ерда бир нарсага алоҳида тўхталиш жоиз.\nЖамол Камол бир умрга Ойбекка интиқ бўлиб яшади. Ойбек ижодига бир дунё меҳр қўйди. Филология фанлари доктори Иброҳим Ҳаққул таъбири билан айтганда, “бир умр унинг ижодига боғланиб қолганди”.\n1968 йилнинг май ойида буюк ёзувчи Ойбек рафиқаси Зарифа Саидносирова билан Бухорога ташриф буюради. Бундан Жамол Камол боши кўкларга етгудек бўлиб қувонади. Уларни бирга суратга тушишга таклиф этиб, ризоликларини олганда, Жамол Камолнинг таъбири билан айтганда, “Сойларни тўлдириб нилуфар оққандай, осмон юлдузларга тўлиб кетгандай бўлди”.\nШундан сўнг шоир Ойбекка бағишлаб, “Тош туғён” асарини яратди. Юқорида саналган достонлар ичида менга негадир шу достон, энг бақувват кам-кўстсиз бадиий жиҳатдан ғоят кўркам кўринади.\nДостон шоирнинг бор йигитлик куч-қуввати билан дунёга келгандай.\nОйбек Парижни кезди, кезди Римни ҳам,\nНе-не шаҳарларга у бўлмади асир.\nЛекин Бухоро бошқа, бу бошқа олам,\nҲайқирган уммон каби бунда буюк сир.\n“Ажабо!“ –дейди шоир ҳовлиқиб, шошиб,\n“Тавба!” –дер яна ширин табассум ила.\nҲар ёнда чўққилари булутдан ошиб,\nҚалашган тоғлар каби буюк силсила.\nГумбазлар – нақ самога отилган тўлқин,\nБўларми бир сўз билан айласа баён?\nШоир ташбеҳ излайди юзида ёлқин,\n– Тош туғён! — дейди тошиб, — тош қотган туғён!\n2018 йилда адиб ижоди жамланиб 4 томдан иборат китоб Тошкентдаги “Янги аср авлоди”да нашр этилди. Китоблар наинки дилга балки қўлга ҳам ором берар даражада нафис ишланган. Ҳар бир жилдга шоирнинг ўзи “Аср билан видолашув”, “Ёнаётган дала”, “Абадият остонасида” ва “Шеър санъати” дея ном берган.\nШоирнинг ранг-баранг суратлари билан бойитилган бу жилдлар Жамол Камол ижоди мухлислари учун чинакамига шеърий байрам бўлди, деса бўлади. Биринчи жилд – “Аср билан видолашув” истеъдодли адабиётшунос олим филология фанлари доктори Иброҳим Ҳаққулнинг “Шеърият – дард ва умид демак” сарлавҳали мақоласи билан очилади. Мақолада олим атоқли шоирнинг Мавлоно Жалолиддин Румийнинг 6 жилдлик “Маънавий-маснавий”сини таржима қилгани, бунинг учун Туркия жумҳурияти маданият вазирлигининг “Румий” олтин медали, Эрон ислом республикасининг давлат мукофоти билан тақдирланганини ифтихор билан баён этади.\nШоирнинг ўзи бу ҳақда илҳом ва жасорат билан шеър битган.\nАжаб сархуш бўлиб кечди тунларим.\n“Маснавий”нинг ҳикмат юлдузларидан\nЁришди чароғон бўлди тунларим.\nБиз ҳали ҳамон кексаликка бўй бермай, бўйин эгмай ижод қилаётган шоирнинг ижодларига барака ва илҳом тилаб қоламиз.\nДенов туман Маънавият-маърифат бўлими раҳбари


Равшан Эрматов гуруҳи жаҳон чемпионати олдидан...\n27.04.2018 14:47 0 1503\nСеминарда мундиалда қатнашадиган ҳамюртимиз Равшан Эрматов ва унинг ёрдамчилари Абдуҳамидулло Расулов ҳамда Жаҳонгир Саидовлар иштирок этишмоқда.\nШунингдек, жаҳон чемпионатида ҳакамлар назоратчиси сифатида ишлайдиган Фарҳод Абдуллаев ҳам мазкур семинарда қатнашяпти.\nҲакамлар семинарда назарий машғулотлар билан биргаликда ҳар кун икки маҳалдан амалий машғулотлар ҳам ўтказишяпти. Ҳар бир семинар иштирокчиси эрталаб ва кечқурун 2,5 соатдан жисмоний машқлар олиб бормоқда.\nРоссияда 14 июнь куни бошланадиган жаҳон чемпионати олдидан ўтказилаётган сўнгги семинар бугун ниҳоясига етади.


Омез – medu.uz – Дорилар ҳақида маълумотлар ўзбек тилида\nHome Йўриқномалар Омез\nПрепаратнинг савдо номи: Омез®\nфаол модда: омепразол натрий ВР, 40 мг омепразолга эквивалент (буферли);\nёрдамчи моддалар: сувсиз натрий карбонати, инъекция учун сув.\nТаърифи: бир хил, ғоваксимон кулча ёки унинг бўлаклари кўринишида ёхуд кукун кўринишида оқ ёки деярли оқ рангли лиофилизат.\nФармакотерапевтик гуруҳи: меъда бези секрециясини пасайтирувчи восита – протон насоси ингибитори.\nЎзига хос протон насоси ингибитори: меъданинг париетал ҳужайраларида хлорид кислота секрециясининг якуний босқичини блокировка қилган ҳолда H+/K+-АТФ фаоллигини тўхтатади, бу орқали кислота маҳсулини пасайтиради.\nҚўзғатувчининг табиатидан қатъий назар базал ва рағбатланган секрецияни пасайтиради.\nОмепразол олд дори ҳисобланади ва меъданинг париетал ҳужайралари секретор каналчаларини кислотали муҳитда фаоллаштиради.\nТаъсири дозага боғлиқ бўлиб, рағбатлаштириш омилини табиатидан қатъий назар базал, рағбатланган кислота секрециясининг самарали ингибиция қилинишини таъминлайди.\nАнтисекретор самараси 20 мг қабул қилингандан сўнг биринчи соат давомида, максимум – 2 соатдан кейин бошланади. Максимал секрециянинг 50% ингибиция қилиниши 24 соат давом этади.\nСуткада бир марта қабул қилиш даволашнинг 4-кунидан сўнг ўз максимумига етадиган ва қабул қилиш якунлангандан сўнг 3-4 кундан кейин йўқоладиган кундузги ва тунги меъда секрециясини тез ва самарали сусайишини таъминлайди. Ўн икки бармоқли ичакнинг яра касаллиги бўлган беморларда 20 мг омепразолни қабул қилиш меъда ичи pH ни 17 соат давомида 3-даражада ушлаб туради.\nМеъда безлари секрециясини камайтирувчи препаратлар қўлланганда қон плазмасида гастрин концентрацияси ошади.\nХлорид кислота секрециясини пасайиши натижасида А хромогранин концентрацияси ошади (“Махсус кўрсатмалар” бўлимига қаранг).\nПлазма оқсиллари билан боғланиши – 90-95% (альбумин ва нордон альфа-1-нордон гликопротеин).\nОмепразол вена ичига юборилгандан сўнг қон плазмасидаги “концентрация-вақт” фармакокинетик эгри чизиғининг якуний босқичи учун ярим чиқарилиш даври (T1/2) тахминан 40 минутни (жигар етишмовчилигида – 3 соат) ташкил этади; плазманинг умумий клиренси минутига 0,3 л дан 0,6 л гачага тенг. Даволаш давомида ярим чиқарилиш даври кўрсаткичларининг ўзгариши юз бермайди.\nЖигарда олтита фармакологик: гидроксиомепразол, сульфид ва сульфон ҳосилалари ҳамда бошқа нофаол метаболитларни ҳосил қилган ҳолда P450 (CYP) цитохроми фермент\nтизими иштирокида деярли тўлиқ метаболизмга учрайди.\nОмепразол метаболизмининг сезиларли даражадаги қисми асосий плазма метаболити – гидроксиомепразол ҳосил бўлиши учун жавоб берувчи полиморф экспрессия қилувчи ўзига хос CYP2C19 изоформаси (S-гидроксилаз мефенитоини) га боғлиқ. CYP2C19 изоферментининг ингибитори ҳисобланади.\nЧиқарилиши буйраклар (70−80%) ва сафро (20−30%) орқали. Сурункали буйрак етишмовчилигида препаратнинг чиқарилиши креатинин клиренси пасайишига мутаносиб равишда пасаяди. Кекса ёшдаги беморларда препаратни чиқарилиши камаяди, биокираолишлиги кучаяди.\nПерорал терапияни ўтказиш имкони бўлмаганда унга муқобил сифатида:\nмеъда ва ўн икки бармоқли ичак яра касалликларида (шу жумладан, қайталанишларни профилактикасида);\nгастроэзофагеал рефлюкс касаллигида (ГЭРК);\nгиперсекретор ҳолатларда (Золлингер-Эллисон синдроми, меъда-ичак йўлларининг стрессли яралари, полиэндокрин аденоматоз, тизимли мастоцитоз);\nностероидли яллиғланишга қарши препаратларни қабул қилиш билан боғлиқ меъда ва ўн икки бармоқли ичакнинг шиллиқ қаватларини шикастланишлари (гастропатия): диспепсия, шиллиқ қават эрозияси, пептик ярани олдини олиш ва даволаш учун;\nумумий анестезия вақтида меъда кислотасининг таркибини нафас йўлларига аспирациясини (Мендельсон синдроми) олдини олиш учун қўлланади.\nОмез® препарати 20-30 минут давомида вена ичига юборилади. Инфузия учун эритма тайёрлангандан сўнг дарҳол юбориш тавсия этилади. Дозалар индивидуал танланади, баъзида янада юқори дозаларда юбориш талаб қилинади. Агар суткалик доза миқдори 60 мг ни ташкил этса, доза икки марта қабул қилиш учун бўлиниши керак.\nПерорал даволашни ўтказиш имкони бўлмаганда унга муқобил сифатида:\nмеъда ва ўн икки бармоқли ичак яра касалликларида (шу жумладан, қайталанишларни профилактикасида) Омез® препаратининг инфузияси суткада бир марта 40 мг дозада буюриш тавсия қилинади;\nгастроэзофагеал рефлюкс касаллигида (ГЭРК) Омез® препаратининг инфузияси суткада бир марта 40 мг дозада буюриш тавсия қилинади;\nгиперсекретор ҳолатларда (Золлингер-Эллисон синдроми, меъда-ичак йўлларининг стрессли яралари, полиэндокрин аденоматоз, тизимли мастоцитоз) Омез® препарати суткада 60 мг дозада дастлаб вена ичига юбориш тавсия қилинади;\nностероидли яллиғланишга қарши препаратларни (НЯҚП) қабул қилиш билан боғлиқ меъда ва ўн икки бармоқли ичакнинг шиллиқ қаватларини шикастланишлари (гастропатия): диспепсия, шиллиқ қават эрозияси, пептик ярани олдини ва даволаш учун Омез® препаратининг инфузияси суткада бир марта 40 мг дозада буюриш тавсия қилинади.\nУмумий анестезия вақтида меъда кислотасининг таркибини нафас йўлларига аспирациясини (Мендельсон синдроми) олдини олиш учун препарат кечга яқин 40 мг дозада ва анестезия/операциягача энг камида 2 соат олдин 40 мг дозада буюрилади.\nПарентерал даволаш якунлангандан сўнг, кислота секрециясини сусайтириш учун перорал дори шакли билан антисекретор даволаш ўтказиш тавсия этилади (масалан, 20 мг Омез® капсуласи суткада бир марта 2 капсуладан 4 ҳафта давомида).\nПрепаратни алоҳида ҳолатларда қўлланилиши\nБуйрак функциясини бузилиши. Дозага тузатиш киритиш талаб қилинмайди.\nЖигар функциясини бузилиши. Жигар функциясини бузилиши бўлган беморларда омепразолнинг биокираолишлиги ва клиренси кучаяди. Шу туфайли терапевтик доза суткада 20 мг дан юқори бўлмаслиги керак.\nКекса ёшда. Кекса ёшдаги шахсларда омепразолнинг метаболизмини тезлиги пасаяди, бунинг учун дозани тузатиш талаб қилинмайди.\nИнфузия учун эритмани тайёрлаш бўйича кўрсатмалар\nИнфузия учун эритма омепразолнинг лиофилизацияланган кукунини 100 мл 5% ли инфузия учун декстроза (глюкоза) эритмаси ёки 100 мл инфузия учун физиологик эритма билан аралаштириш орқали тайёрланади.\n5% ли инфузия учун декстроза (глюкоза) эритмасидан 6 соат давомида фойдаланиш керак. Инфузия учун физиологик эритмадан эса 12 соат давомида фойдаланиш керак. Юборишдан олдин эритмада муаллақ заррачалар йўқлигига ишонч ҳосил қилиш керак.\nФлаконларда инфузия учун эритмани тайёрлаш\nФлакондан шприц билан 5 мл инфузия учун эритма олинади.\nИнфузия учун эритмани омепразолнинг лиофилизация қилинган кукунли флаконга солиш, флаконни препарати тўлиқ эригунгача яхшилаб чайқатиш керак.\nОмепразол эритмаси шприцга тортиб олинади.\nОмепразол эритмаси флаконга ўтказилади.\nФлакондан жами препаратни ўтказиш учун жараён 1-4 марта такрорланади.\nЮмшоқ контейнерда инфузия учун эритмани тайёрлаш\nИнфузия учун эритмани тайёрлаш учун икки томонламали игна (-ўтказгич)дан фойдаланиш керак. Игнанинг бир учи билан инфузия халтачасининг мембранаси тешилади, игнанинг иккинчи учи лиофилизацияланган омепразол флакони билан бирлаштирилади.\nИнфузия эритмасини халтачадан флаконга ва аксинча ўтказиш орқали омепразол кукуни эритилади.\nКукун тўлиқ эритилганлигига ишонч ҳосил қилиш, шундан сўнг бўш флаконни ажратиб олиш ва инфузия халтачасидан игнани олиб ташлаш керак.\nДори воситасининг ножўя реакцияларини ривожланиш тез-тезлиги қуйидаги даражаларга мувофиқ тавсифланган: жуда тез-тез (>1/10); тез-тез (≥1/100, <1/10); тез-тез эмас (≥1/1000, <1/100); кам ҳолларда (≥1/10000, <1/1000); жуда кам ҳолларда (<1/10000, шу жумладан якка ҳолларда).\nТери ва тери ости тўқималари томонидан бузилишлар: тез-тез эмас – дерматит, тери қичиши, тери тошмаси, эшакеми; кам ҳолларда – алопеция, нурсезувчанлик реакциялари, кўп шаклли эритема, Стивенс-Жонсон синдроми, токсик эпидермал некролиз.\nСкелет-мушак ва бириктирувчи тўқималар томонидан бузилишлар: тез-тез эмас – сон, билак, умуртқа суякларини синишлари; кам ҳолларда – артралгия, миалгия, мушакларнинг бўшашиши.\nМарказий нерв тизими томонидан бузилишлар: тез-тез – бош оғриғи; тез-тез эмас – бош айланиши, парестезия, уйқучанлик; кам ҳолларда – таъм сезишни бузилиши.\nРуҳий бузилишлар: тез-тез эмас – уйқусизлик; кам ҳолларда – юқори таъсирчанлик, тажовузкорлик, онгни бузилиши, депрессия, галлюцинация.\nМеъда-ичак йўллари томонидан бузилишлар: тез-тез – абдоминал оғриқ, қабзият, диарея, метеоризм, кўнгил айниши, қусиш; кам ҳолларда – оғиз қуриши, стоматит, гастроинтестинал кандидоз, микроскопик колит.\nЖигар ва сафро чиқариш йўллари томонидан бузилишлар: тез-тез эмас – “жигар” ферментларининг фаоллигини ошиши; кам ҳолларда – сариқлик/сариқликсиз гепатит, жигар етишмовчилиги, илгари оғир жигар касалликлари билан хасталанган пациентларда энцефалопатия.\nЖинсий аъзолар ва сут бези томонидан бузилишлар: кам ҳолларда – гинекомастия.\nҚон ва лимфатик тизимлар томонидан бузилишлар: лейкопения, тромбоцитопения, агранулоцитоз, панцитопения.\nИммун тизими томонидан бузилишлар: кам ҳолларда – ўта юқори сезувчанлик реакцияси: иситма, ангионевротик шиш, анафилактик реакция/ анафилактик шок.\nНафас тизими, кўкрак қафаси ва кўкс оралиғи аъзолари томонидан бузилишлар: кам ҳолларда – бронхоспазм.\nБуйрак ва сийдик чиқариш йўллари томонидан бузилишлар: кам ҳолларда – интерстициал нефрит.\nЭшитиш аъзолари томонидан ва лабиринт бузилишлар: тез-тез эмас – вертиго.\nКўриш аъзолари томонидан бузилишлар: кам ҳолларда – кўриш ноаниқлиги.\nМоддалар алмашинуви ва овқатланиш томонидан бузилишлар: кам ҳолларда – гипонатриемия; жуда кам ҳолларда – гипомагниемия, оғир гипомагниемия оқибатида гипокальциемия, гипомагниемия оқибатида гипокалиемия.\nУмумий бузилишлар: тез-тез эмас – лоҳаслик; кам ҳолларда – кўп терлаш, периферик шишлар.\nОмепразолга ёки препаратнинг бошқа компонентларига юқори сезувчанлик.\nЭрлотиниб, позаконазол, нелфинавир ва атазанавир билан бир вақтда қабул қилиш.\n18 ёшгача бўлган болаларда (ушбу дори шакли учун самарадорлиги ва хавфсизлиги аниқланмаган) қўллаш мумкин эмас.\nБуйрак етишмовчилиги (омепразол дозасини тузатиш талаб қилинмайди).\nЖигар етишмовчилиги (“Қўллаш усули ва дозалари” бўлимига қаранг).\nОстеопороз. Гарчи остеопороз ҳолатида омепразол қўлланилишининг суяк синишлари билан сабаб-оқибатларини боғлиқлиги аниқланмаган бўлсада, остеопороз ривожланиши ёки остеопороз ҳолатида суяк синишлари хавфи бўлган беморлар тегишли клиник кузатув остида бўлишлари керак.\nКлопидогрел, итраконазол, варфарин, цилостазол, диазепам, фенитоин, саквинавир, такролимус, кларитромицин, вориконазол, рифампицин, тешик далачой препаратлари билан бир вақтда қўлланганда эҳтиёткорликка риоя қилиш керак.\nОмепразол ва бошқа протон насоси ингибиторлари билан даволашда меъдада хлорид кислота секрециясининг пасайиши бошқа препаратларни муҳитнинг кислоталилигига боғлиқ сўрилишини пасайишига ёки ошишига олиб келиши мумкин.\nОмепразол билан даволаш меъда ширасининг кислотали даражасини пасайтирувчи бошқа препаратлар каби кетоконазол, итраконазол, позаконазол, эрлотиниб, темир ва цианокобаламинларнинг сўрилишини пасайишига олиб келиши мумкин. Ушбу дори воситаларини омепразол билан бирга қўллашдан сақланиш керак.\nОмепразол билан бир вақтда қабул қилинганда, дигоксиннинг биокираолишлиги 10% га кучаяди (дигоксинни дозалаш тартибини тузатиш талаб қилиниши мумкин). Кекса ёшдаги пациентларда бу препаратлар бир вақтда қўлланганда эҳтиёткорликка риоя қилиш керак.\nОмепразол билан бир вақтда қабул қилинганда варфарин, диазепам, фенитоин, цилостазол, имипрамин, кломипрамин, циталопрам, гексобарбитал, дисульфирам, шинингдек CYP2C19 изоферменти иштирокида жигарда метаболизмга учрайдиган бошқа препаратларнинг (бу препаратларнинг дозаларини камайтириш талаб қилиниши мумкин) плазмадаги концентрацияси ошиши ва ярим чиқарилиш даври узайиши мумкин.\nОмепразолнинг айрим антиретровирус препаратлари билан ўзаро таъсирланиши исботланган. Ушбу ўзаро таъсирларнинг механизмлари ва клиник аҳамиятлари ҳар доим ҳам маълум бўлмайди. Омепразол билан даволаш фонида рН аҳамиятини ошиши антиретровирус препаратларининг сўрилишига таъсир кўрсатиши мумкин. Шунингдек, CYP2C19 изоферменти даражасига таъсир кўрсатиши мумкин. Омепразол ва атазанавир ва нелфинавир ўхшаш айрим антиретровирус препаратлари билан бирга қўлланганда, омепразол билан даволаш фонида уларнинг қон зардобидаги концентрацияларини пасайиши кузатилади. Омепразол билан бирга қўлланилганда, атазанавирнинг “концентрация-вақт” фармакокинетик эгри чизиғи остидаги майдон 75% га кичраяди. Шу туфайли омепразолни атазанавир ва нелфинавир каби антиретровирус препаратлари билан бирга қўллаш мумкин эмас.\nОмепразол клопидогрел билан бир вақтда қўлланганда, охиргининг антиагрегант самараси пасайиши кузатилади.\nАйрим пациентларда протон помпа ингибиторларини метотрексат билан бирга қўлланганда, қон плазмасида метотрексатнинг концентрациясини аҳамиятсиз даражада ошиши кузатилган. Метотрексатнинг юқори дозалари билан даволашда омепразол қабул қилишни вақтинча тўхтатиш керак.\nОмепразол ва такролимус бир вақтда қўлланганда, қон зардобида такролимус концентрациясининг ошиши аниқланган, бу дозани тузатишни талаб қилиши мумкин.\nCYP2C19 ва CYP3A4 изоферментларининг ингибиторлари (кларитромицин, эритромицин, вориконазол каби) билан бирга қўлланганда, омепразолнинг плазма концентрациясини ошишига олиб келиши мумкин, бу оғир жигар етишмовчилиги бўлган пациентларда узоқ муддат қўлланилган ҳолларда, омепразолнинг дозани тузатиш талаб қилиши мумкин.\nРифампицин, тешик далачой (Hypéricum perforátum) препаратлари каби CYP2C19 ва CYP3A4 изоферментларининг индукторлари билан омепразол бирга қўлланилганда, омепразолнинг метаболизми тезлашиши ҳисобига қон плазмасидаги омепразол концентрациясини пасайишига олиб келиши мумкин.\nОмепразол кларитромицин ёки эритромицин билан бирга қўлланганда, қон плазмасида омепразол концентрацияси ошади.\nОмепразол амоксициллин ёки метронидазол билан бирга қўлланиши қон плазмасидаги омепразолнинг концентрациясига таъсир кўрсатмайди.\nОмепразолни антацид воситалари, теофиллин, кофеин, хинидин, лидокаин, пропранолол, этанолга таъсири аниқланмаган.\nЭрта босқичларда меъда ярасига шубҳа қилинганда, ташҳисни тўғри қўйиш ва мувофиқ даволашни буюриш учун рентген ёки эндоскопик текширувидан ўтиш керак.\nТана вазнининг сезиларли даражада спонтан йўқолиши, тез-тез қусиш, дисфагия, қон аралаш қусиш ёки мелена каби ҳар қандай хавотирли симптомлар, шунингдек меъда яраси мавжуд бўлганда (ёки меъда ярасига шубҳа қилинганда) хавфли ўсма эҳтимолини истисно қилиш керак, чунки Омез® препарати билан даволаш симптомларни йўқотилишига ва ташҳис қўйиш муддати кечиктирилишига олиб келиши мумкин.\nГарчи остеопороз фонида омепразол/эзомепразол қўлланилишининг суяк синишлари билан сабаб-оқибатларини боғлиқлиги аниқланмаган бўлсада, остеопороз ривожланиши ёки остеопороз фонида суяк синишлари хавфи бўлган пациентлар мувофиқ клиник кузатув остида бўлишлари керак.\nХлорид кислота секрециясининг пасайиши оқибатида А хромогранин (CgA) концентрацияси ошади. Қон плазмасида CgA концентрациясининг ошиши нейроэндокрин ўсмаларини аниқлаш учун текширувлар натижаларига таъсир кўрсатиши мумкин. Ушбу таъсирларни олдини олиш учун протон помпа ингибиторлари билан даволаш CgA концентрацияси текшируви ўтказилгунга қадар 5 кун олдин тўхтатиб қўйилиши керак. Агар шу вақт ичида CgA концентрациясининг кўрсаткичлари нормага қайтмаса, текширувни такрорлаш керак.\nПрепаратни ҳомиладорлик вақтида она учун кутилаётган фойда ҳомила учун потенциал хавфдан юқори бўлганда қўллаш мумкин.\nЛактация даврида қўлланганда эмизишни тўхтатиш керак.\nТранспорт воситаларини бошқариш ва диққатни жамлаш ва психомотор реакциялари тезкорлигини талаб қилувчи бошқа турлардаги фаолиятни бажариш қобилиятига таъсири. Омепразол билан даволаш даврида бош айланиши, уйқучанлик, кўришни бузилиши кузатилиши мумкин, шунинг учун автотранспортни бошқаришда ва диққатни юқори жамлаш ва психомотор реакциялар тезкорлигини талаб қиладиган бошқа потенциал хавфли турдаги фаолиятни бажаришда эҳтиёткорликка риоя қилиш керак.\nКлиник тадқиқотлар маълумотларига кўра, препаратни суткада 270 мг гача ва уч кун ичида 650 мг гача дозада вена ичига юборилганда, дозага боғлиқ ножўя самаралар аниқланмаган.\nСимптомлари: онгни чалкашиши, кўриш ноаниқлиги, уйқучанлик, оғизни қуриши, бош оғриғи, кўнгил айниши, тахикардия, аритмия.\n10 мл флакон USP Тип-I тўқ рангли шиша, бромбутил тиқинлар билан беркитилган, алюминий қалпоқчалар билан сиқилган ва flip off қопқоғи билан муҳрланган. Флаконларга ўзи елимланувчи ёрлиқлар ёпиштирилади.\n1 флакондан, давлат ва рус тилларидаги қўллаш бўйича йўриқнома билан бирга картон қутига жойлаштирилади.


Исоқ Абдуллаев 11 йилга кесилди\nХивалик тадбиркор Исоқ Абдуллаев устидан суд жараёни ниҳоясига етиб, у 11 йиллик қамоқ жазосига ва энг кам иш ҳақининг 350 баробари (салкам 2000 доллар) миқдорида жарима тўлашга ҳукм қилинди.\nТадбиркорнинг жиноий шерикларидан бири деб топилган рафиқаси Жумагул Полвонова ҳам салкам 2 минг доллар миқдоридаги жаримага тортилди. Шунингдек, унга 3 йиллик шартли қамоқ жазоси белгиланди.\nМаҳаллий кузатувчилар И.Абдуллаев хорижий оммавий ахборот воситалари орқали чиқишларида Ўзбекистон ҳукумати юргизаётган сиёсатни мунтазам равишда қоралаб келгани, Интернетда танқидий мақолалар эълон қилгани учун қамалганини айтмоқда.\n“Озод овоз” ташкилоти раҳбари Бобомурод Абдуллаевнинг сўзларига қараганда, Интернет орқали чиқишларида И.Абдуллаев Ўзбекистон президентини, унинг қизини танқид қилган. Мухолифат йиғилишларида ҳам шу йўналишда танқидий фикрлар билдирган.\n“Бу ҳолатлар ҳукуматнинг эътиборидан четда қолмаган ва унинг устидан жиноят иши қўзғаш вақти кутиб юрилган”, - деди Б.Абдуллаев.\nЭслатиб ўтамиз, И.Абдуллаев устидан гурланлик 25 ёшли Умида Дўстжонованинг шикоят аризаси асосида жиноят иши қўзғатилган эди. И.Абдуллаев рафиқаси Ж.Полвонова билан бирга опа-сингил Дўстжоноваларни ўз уйида 96 кун давомида мажбуран сақлаганликда гумон қилиниб, ҳибсга олинганди. Шундан сўнг унга юкланган жиноятлар сони ортиб бориб, тадбиркор Жиноят кодексининг фирибгарлик, товламачилик, талончилик, одам ўғирлаш, ёлғон хабар бериш, туҳмат қилиш, катта миқдордаги солиқ ва бошқа тўловларни тўлашдан бўйин товлаш каби 18 моддаси бўйича айблана бошлади. Шунингдек, И.Абдуллаевга диний ташвиқот юритиш ва гиёҳвандлик моддасини ноқонуний сақлаш айблари ҳам юкланди.\nСўнгги маълумотларга кўра, И.Абдуллаевнинг суд ҳукмидан норози бўлган адвокатлари ишни қайта кўриш учун Хоразм вилояти апелляция судлов ҳайъатига шикоят аризаси билан мурожаат қилган.


Алишер Усмоновнинг Ўзбекистонга киритаётган миллионлаб долларлик сармоялари ҳақида - Zamin.uz\n22:30 / 22.08.2018\nАлишер Усмоновнинг Ўзбекистонга киритаётган миллионлаб долларлик сармоялари ҳақида\nРоссиялик миллиардер Алишер Усмонов Ўзбекистонда иқтисодиёт, маданият, маърифат, спорт соҳаларидаги қатор муҳим лойиҳаларни рўёбга чиқаришда иштирок этмоқда. «Ўзбекистон 24» телеканалининг «Дахлдорлик туйғуси» кўрсатувида шу ҳақда сўз боради, деб ёзади Daryo.\nSFI Management Group масъулияти чекланган жамият (МЧЖ) кўринишидаги қўшма корхонаси (ҚК) 2017 йил январь ойида ташкил этилган. Ишлаб чиқариш, ташқи иқтисодий ва инвестициявий жараёнларни бошқаришга халқаро стандартларни жорий этишга ихтисослашган. Компания лойиҳалари орасида «Ўзметкомбинат», Тошкент металлургия заводи, «Ўзкимёфарм», Eurasia Insurance, Inter Capital ва бошқалар бор. “Замин” янгиликларини “Twitter”да кузатиб боринг\n5-05-2015, 19:03, Спорт\n9-04-2015, 11:18, Ўзбекистон\n18-03-2015, 15:25, Иқтисодиёт


Топ 5: Туркиянинг энг кўп ҳақ тўланадиган актёрлари | LifeHaq.uz\nТоп 5: Туркиянинг энг кўп ҳақ тўланадиган актёрлари\nБугунги кунда актёрлик муваффақиятининг мезони сифатида фақат машҳурлик ва мухлислар орасида танилишни эмас, балки меҳнат учун муносиб ҳақ тўланишини ҳам кўрсатиш мумкин.\nБутун дунёда турк кинематографига ўсиб бораётган қизиқиш бизга унутилмас қаҳрамонлар ва ҳиссиётларни туҳфа этувчи актёрларнинг гонорарлари ҳам мос равишда ўсишига сабаб бўлмоқда. Хўш, севимли турк актёрларимиз қанча пул топади ва бу рейтингда уларнинг қайси бири етакчи ўринни эгаллаган?\nТуркиянинг энг кўп ҳақ тўланадиган актёрлари рейтингида биринчи ўринни эгаллаган. Чағатай Netflix интернет-платформаси билан тузган шартномаси туфайли, “Ҳимоячи” сериалининг битта қисми учун 500 минг лира (700 млн. сўмдан бироз кўпроқ) олади. Бу рақамларга олтита нолдан иборат бўлган Colin’s кийимлар бренди билан реклама шартномасини ҳам қўшса бўлади. Тан олинг, бундай муносиб тўлов билан Чағатай ўзи истагандек ҳаёт кечириши мумкин, албатта тугалланмас суратга олишлар ва сериалларга тайёргарликлардан бўш вақтида.\nТурк шоу-бизнесининг асосий сарвқомати ҳозирча рейтингизмизнинг иккинчи ўрнидан жой олган, бироқ Ўзчивит бош ролни ижро этаётган “Усмонлиларнинг барпо бўлиши” сериалининг оммалашуви ҳамда қатор реклама лойиҳалари ёрдамида актёр биринчиликни қўлга киритиши мумкин.\nБурак Ўзчивит “Усмонлиларнинг барпо бўлиши” сериалининг продюсери – Мехмет Боздаг билан узоқ муддатли шартнома тузган бўлиб, ундаги битта қисм учун актёрга 325 минг лира (475 млн. сўм) тўланади. Турк кинематографи ўлчовларига кўра бу – жуда катта гонорар. Бундан ташқари, Ўзчивит Clear Men шампуни рекламаси юзи, шунингдек Altınyıldız Classics эркаклар мумтоз кийими брендининг юзи ҳисобланади. Сўнгги маълумотларга кўра, кийим бренди рекламаси учун Бурак 3 млн. лира (4,3 млрд. сўм)га эга бўлади – оилавий бюджетга яхшигина даромад!\nЭнгин Алтан Дузятан\nРейтингдаги иккинчи ўринни Бурак Ўзчивит талқин этган экрандаги ўғлига бўшатиб берди ва учинчи ўриндан жой олди. Бу ҳам ёмон натижа эмас! Энгин Дузятан “Эртуғрул” сериалидаги Эртуғрул Гази роли туфайли Туркиядаги энг талабгор актёрлардан бирига айланди. Бутун дунё бўйлаб миллионлаб томошабинларни экранларга жалб қилган тарихий сериалнинг битта қисми учун актёр 250 минг лира (366 млн. сўм) олган. Сериалнинг 150та қисми учун Дузятан қанчалик бойиганини ҳисоблаш қийин эмас. “Эртуғрул” сериалининг муваффақиятидан сўнг Энгин “Ўқ” сериалида иштирок этиши учун 200 минг лира (292 млн. сўм) гонорар сўраган, бироқ сериал яратувчилари нархни ҳар бир қисм учун 160 минг лира (234 млн. сўм)гача пасайтирганлар. Айрим манбаларда таъкидланишича, нарх 111 минг лира (162 млн. сўм)гача камайтирилган.\nТурк Брэд Питти 15 йил давомида Туркиядаги энг талабгор ва катта ҳақ тўланадиган актёрлардан бири бўлиб келмоқда. Киванч ўзининг “Тўқнашув” сериалидаги сўнгги ишида ҳар бир қисм учун 150 минг лира (219 млн. сўм) олган. Шунингдек, жозибали ташқи қиёфаси ва харизмаси туфайли актёр мўма йгина даромад келтирадиган қатор реклама шартномаларига ҳам эга. Ўтган давр ичида Киванч Mavi кийимлар бренди, Coca-Cola компанияси, Magnum Infinity музқаймоқ номи, Akbank банки, Yedigün шарбати ва Head & Shoulders шампунининг юзи бўлишга улгурган.\nРўйхатимиз иштирокчиларидан бирининг адаши авваллари катта гонорарлар билан мақтана олмасди, аммо “Элчининг қизи” сериалидаги бош роль Энгинга ҳар бир қисм учун 110 минг лира (160 млн. сўм) келтирди. Бу хабар, албатта, актёрнинг ҳамкасблари орасида ва матбуотда шов-шувга сабаб бўлди, чунки авваллари Акюрек анча паст ҳақ оларди. Сериалнинг продюсерлари лойиҳани чет эл каналларига сотишдан фойдани кўзламоқда – актёрнинг чекидаги рақамлар ҳам шунга боғлиқ.\n23/08/2020 11:10:00 37 0 Манба: kp.ru\nАгар фарзандларингиз бўлса ёки улар билан кўп мулоқотда бўлсангиз....


Сувга чўккан смартфонни қандай қутқариш мумкин? - Zamin.uz\n08:18 / 07.08.2020\nМутахассиснинг таъкидлашича, смартфонни мустақил қуритишга уриниш айрим деталларнинг ишдан чиқишига ҳам олиб келади. Энг оддий устахонада ҳам смартфонни очиб, қуритиб, ишлатиб бера олишади, унақа қиммат ҳам эмас. Смартфон сувга тушиб кетиб ишламай қолдими, дарҳол устага кўрсатинг, шунда смартфонга қиммат эҳтиёт қисм сотиб олиш ёки уни бутунлай янгисига алмаштиришга тўғри келмайди. “Замин” янгиликларини “Youtube”да кузатиб боринг\n19-06-2019, 15:45, Жамият\n«Хафа бўлиш йўқ»нинг навбатдаги «ҳазили»: бола сувга тушиб кетгани ҳам кулги бўлдими?\n2-06-2019, 19:25, Жамият\nТошкентда чўкаётган она ва унинг 3 қизини ИИББ собиқ ходими қутқариб қолди\n13-04-2019, 07:13, Жамият\nЧорбоғдаги “Пирамида”да скутердан сувга тушиб кетган фуқаро қайтиб чиқмади\n5-06-2018, 14:25, Жамият\nТошкентда милиция ходимлари ярим тунда Анҳорга тушиб кетган аёлни қутқарди\n29-10-2017, 04:08, Жамият


06:34, 08.11.2019 // 24228\nОксана Чусовитина: Токио—2020 мен учун сўнгги мусобақа бўлади\nОктябрь ойида Германиянинг Штутгарт шаҳрида ўтган спорт гимнастикаси бўйича Жаҳон Чемпионати Оксана Чусовитина учун тарихий мусобақа бўлиб қолди. Боиси ушбу турнир орқали ўзбекистонлик гимнастикачи ўз фаолиятида саккизинчи бор Олимпия ўйинлари йўлланмасига эга бўлди. Миллий Олимпия қўмитаси Чусовитина билан суҳбат уюштирди.\n— Аввало, сизни яна бир Олимпия ўйинларига йўлланма қўлга киритганингиз билан самимий муборакбод этамиз. Токио—2020 сиз учун саккизинчи Олимпиада бўлади.\n— Раҳмат сизга, бу мен учун ёқимли. Токиода мен бор маҳоратимни ишга солишга ҳаракат қиламан.\n— Штутгартда қандай йўналиш бўйича лицензия олдингиз?\n— Лицензия қўлга киритиш осон бўлгани йўқ, албатта. Мен мусобақада кўп кураш йўналиши бўйича кўрсатган натижам эвазига йўлланма олдим. Бундан ташқари таяниб сакраш бўйича ҳам яна бир машқни тайёрлаб келган эдим. Афсуски, дастлабки чиқишни бажараётиб ерга тушиш пайтида бироз мувозанатни йўқотиб қўйдим ва бу хато мусобақани охиригача давом эттира олишимга тўсқинлик қилди. Балки бу ҳам яхшиликкадир. Ҳар нарсадан ҳикмат қидириш керак.\n— Энди Олимпиадага қандай тайёрланасиз? Машғулотларингиз қаерда бўлади?\n— Олимпиадага лицензия олиб бўлдим ва энди шошилмасдан тайёрланишимдан хурсандман. Эндиги иштирокимни январда бўладиган Жаҳон кубоги босқичларидан бошлайман. Айнан ушбу мусобақалар тайёрлаб қўйган мураккаб элементларимни Токио Олимпиадасигача синаб кўриш ва уларни шакллантириш учун яхши имконият беради.\n— Бу дегани сиз 2020 йил ҳисобидан Токио Олимпиадасигача бўлган мусобақаларда иштирок этасиз...\n— Йўқ, ҳаммасида ҳам эмас. Мен асосан тикланиш машғулотларига эътиборимни қаратаман. Етарли куч йиғишим учун орада оилам ва яхши ҳордиқ чиқариш учун ҳам вақт ажратиш ниятидаман.\n— Қуйидаги саволимиз кўпчиликни қизиқтириши табиий: саккизинчи Олимпия ўйинларига йўлланма қўлга киритишингиз эълон қилинганидан сўнг нималарни ҳис қилдингиз, қандай ҳаяжон кечди?\n— Биласизми, сўнгги Жаҳон Чемпионати бутун фаолиятим давомидаги энг оғир кечган дунё биринчилиги бўлди. Биргина саралашнинг ўзи икки кун ўтди ва бу ҳар қандай спортчи учун нафақат жисмонан, балки руҳан катта қийинчилик туғдиради. Албатта, шунча рақибларим билан кечган рақобатда навбатдаги Олимпия ўйинларига йўлланма олганимни эшитгач тасвирлаб бера олмайдиган даражада хурсанд бўлдим. Аммо мусобақага тайёрлаб келган режаларимнинг барчаси ҳам амалга ошмай қолди. Бу мен кўрсата олишим мумкин бўлган максимал натижа эмас, деб ўйлайман.\n— Умид қиламизки, сиз жаҳон ареналарида ҳали кўп бор зафар қучишга муваффақ бўласиз. Токио Олимпиадасида сизни қайси йўналишда кўрамиз?\n— Токиода тўсин ва таяниб сакраш машқларида иштирок этмоқчиман. Жаҳон чемпионатидаги кўпкураш менга лицензия олишим учун керак эди холос. Албатта, барибир катта эътиборни таяниб сакраш машқига қаратаман. Асосийси, Олимпиадагача жароҳатларсиз етиб бориш.\n— Сиз замонамизнинг энг ёрқин спортчиларидан бирисиз. Сизни ғалабалар сари нима руҳлантиради? Шу ҳақидаги сирингизни айтинг.\n— Мен ҳамма қатори оддий инсонман. Ҳеч қандай сир ва ақл бовар қилмас нарсаларга эга жойим йўқ. Мени энг кўп оилам ва яқинларим руҳлантиради. Ўйлайманки, инсон уйига келганида уни доим қўллаб-қувватлайдиган ва руҳлантирадиган оиласини хурсанд кўргач ҳамма нарсага қодир бўлади. Ҳаётимда мен учун энг муҳими оилам.\n— Галдаги саволни бериш бироз аламли, лекин кўпчилик учун қизиқ. Катта спортдан кетиш ҳақида бирор қарорга келдингизми?\n— Бу ҳақида яқинда айтиб ўтган эдим. Токио Олимпиадаси мен учун сўнгги мусобақа бўлади. Аммо бу мени спорт билан шуғулланмайди дегани эмас. Ҳозирда болалар учун ўз спорт клубимни очиш ишлари билан бандман. Келажакда гимнастикани Республикамизнинг барча вилоятлари бўйлаб янада ривожлантиришга ўз ҳиссамни қўшмоқчиман.\n18:53 Кеча // 130917\n23:06, 25.05.2020 // 107218\n23:15 Кеча // 105247\n20:44 Кеча // 103450\n18:58, 25.05.2020 // 98359


Ўзбекистон Ҳиндистон ширкатларига ҳамкорликда вакцина ишлаб чиқаришни таклиф қилмоқда\n23 май 2022, Тошкент вақти: 23:59\nЎзбекистон Ҳиндистондаги дори-дармон ширкатларини 7та фармакология эркин зонасида ҳамкорликда вакцина ишлаб чиқаришга таклиф қилмоқда. Бу ҳақда Ҳиндистоннинг FPJ нашри 24 май куни Ўзбекистон элчиси Дилшод Ахатовга таянган ҳолда маълум қилди.\nХабарда айтилишича, Ўзбекистон Ҳиндистоннинг йирик дори-дармон ишлаб чиқарувчи ширкатлари, жумладан, Serum Institute, Bharat Biotech ширкатларини ҳамкорликда вакцина ишлаб чиқаришга чақирмоқда.\n“Асосий эътибор Ҳиндистон ширкатлари билан ҳамкорликдаги лойиҳаларни Ўзбекистондаги эркин иқтисодий зоналарда, жумладан, 7та фармакология эркин иқтисодий зонасида амалга оширишга қаратилмоқда”,-деб айтган элчи Мумбайдаги MVIRDC Халқаро савдо марказида ўтган учрашувда.\nШунингдек, элчи ҳинд ширкатларини кимё, текстил, тери, ахборот ва коммуникациялар соҳасига сармоя ётқизишга чақирди.\nХабарда таъкидланишича, ўтган йили Ҳиндистон ва Ўзбекистон ўртасида умумий қиймати 3 миллиард доллар бўлган 50та инвестициявий лойиҳани амалга ошириш бўйича келишувга эришилган. Ҳиндистон томони Ўзбекистонни ривожлантириш бўйича 4та лойиҳага 448 миллион доллар ажратган.\n“Бугунги кунда Ўзбекистонда ҳинд капитали мавжуд бўлган 280 ширкат умумий қиймати 650 миллион доллар бўлган лойиҳаларни амалга оширмоқда”,- дейилади хабарда.


Каналда чўкаётган шахс қутқарилди\nCана : 12-03-2018 / Ҳуқуқ, Видео / кўрилди: 228\nОлмазор туманидаги 17-сонли Ички ишлар бўлими профилактика инспектори майор Ўрол Нуржонов "Қичқириқ” каналидан қутқарилган шахс билан боғлиқ воқеа тафсилотларини ЎзА мухбирига гапириб берди.\n– Тошкент шаҳар Олмазор тумани Мирзо кўчаси, 17-уйда доимий рўйхатда турувчи 2000 йилда туғилган фуқаро Ниёзов Ҳасан Қобил ўғли эҳтиётсизлиги оқибатида сирғаниб кетган, – дейди Ў.Нуржонов. – Гап шундаки, у яқин ҳудуддаги кўп қавватли уйларнинг бирида таъмирлаш ишларида ишлайди. У идишга сув олиш учун каналга келади. Шунда оёғи тошда сирғаниб тушиб кетган. Мазкур ҳолатдан жиноят аломатлари сезилмади.\n– Сузишни билсам-да, сувнинг ҳаддан зиёд совуқлиги боис чап оёғим томири тортишиб қолди. Ҳаракат қилишнинг умуман имкони бўлмади. Ҳолдан тойиб, энди ҳаммаси тамомлигига ўзимни ишонтира бошладим. Шу топда қандай аҳволда эканимни сўз билан тушинтиришнинг имкони йўқ. Бахтимга участка нозирлари бор экан, уларнинг шарофати билан омон қолдим. Улардан чексиз миннатдорман.\nЭслатиб ўтамиз, шу йилнинг 9 март куни "Хавфсиз ҳудуд” тадбири давомида профилактика инспекторлари майор Ў.Нуржонов ҳамда лейтенант Ж.Абдулбоқиев "Қичқириқ” каналида чўкаётган шахсни кўриб қоладилар. Лейтенант Ж.Абдулбоқиев ўйлаб ўтирмасдан сувга тушиб, чўкаётган шахсни қутқаради ва уни сохилга олиб чиқади. Тез-тиббий ёрдам етиб келгунга қадар ички ишлар ходимлари жабрланувчига биринчи ёрдам кўрсатишади.